Anv ganedigezh : 宮崎駿\nLec'h ganedigezh : Tokyo, Japan\nBroadelezh : Japanat\nFilmoù a-bouez : Kaze no Tani no Naushika\n[ghibli.jp Lec'hienn ofisiel]\nHayao Miyazaki (宮崎 駿) a zo ur mangaka, ur filmaozer tresadennoù-bev japanat ha kenkrouer Studio Ghibli. Ganet eo d'ar 5 a viz Genver 1941 e Tokyo, e Japan.\nTost dianavezet er c'hornôg war-bouez an dud sot gant ar manga betek embannadur etrevroadel Mononoke Hime e 1999, e filmoù o deus hiziv an deiz ur berzh bras e pep lec'h er bed ha dreist-holl e Japan e-lec'h m'o deus e filmoù graet rekordoù.\nE filmoù a vez alies savet diwar ar memes temoù pennañ : an darempred etre an denelezh hag an natur, an ekologiezh hag an deknologiezh, hag an diaester da chom Peoc'helour en ur bed ma vez brezel. Tudennoù pennañ e filmoù a vez peurvuiañ merc'hed yaouank pe kreñv ha dizalc'h, hag an dud "drouk" o deus perzhioù n'int ket gortozet en tresadennoù bev boas, hag a lak da soñjal er c'h/kami eus ar relijion shintoek.\nE oberennoù a vez peurvuiañ graet evit ar vugale hag an dud gour, war-bouez Mononoke Hime hag a zo feulsoc'h eget ar re all. E Japan ez eo lakaet ken barrek ha Osamu Tezuka, hag er c'hornôg e vez alies keñveriet gant Walt Disney.\nResev a ra enoroù ar gazetenn Time e 2006 ar pezh a lak anezhañ evel unan eus ar personelezhioù asiat gant ar muiañ a levezon.\n1.2 Penn-kentañ e labour e studio Toei\n1.3 Goude Toei/A-raok Ghibli\n1.4 Berzh Nausicaä ha bloavezhioù Ghibli\n1.5 Emglev gant Disney ha berzh etrevroadel\nGanet d'ar 5 a viz Genver 1941 e Tokyo (e karter Akebono e arondisamant Bunkyo), eilvet en ur familh pevar paotr, (Arata (ganet e miz Gouere 1939), Yutaka (ganet e miz Genver 1944), ha Shirō), e bugaleaj a zo merket gant ur Japan distrujet gant an eil brezel bed. Oberennoù Miyazaki a vo awenet-tre gant an darvoud-se.\nE zad, Katsuji Miyazaki, a zo neuze rener Miyazaki Airplane, un embregerezh sevel kirri-nij a oa d'e vreur (eontr Hayao) hag a produe gouarnoù ar Zero (Karr-nij japanat). Kavet e vez ur bern a daveoù d'ar c'hirri-nij pe d'an oabl dre vras e oberennoù Miyazaki, awenet gant endro labour e zad..\nMamm Hayao a zo bet tapet gant ar torzhellegezh melkeineg, chom a ra d'an hospital, a-raok distro en ti e-pad nav bloaz. Hayao a oa tost dezhi, ar pezh a zo diskouezet er film Tonari no Totoro. Shirō Miyazaki, breur yaouer Hayao a laro ez eo diazezet tudenn Dora e-barzh Tenkū no Shiro Rapyuta war hini o mamm, evit ar pezh a denn diouzh ar bersonnelezh..\nTerc'hout a ra kuit ar familh Miyazaki ar brezel o tilojañ e 1944 ha 1945 (O vont da skouer da prefeti Tochigi, e Utsunomiya ha Kanuma, e norzh Tokyo). Labouradeg Miyazaki Airplane a oa e Kanuma. Hayao a anavezo teir skol disheñvel e c'hwec'h bloaz : etre 1947 ha 1949 ez eo enskrivet en ur skol kentañ derez eus Utsunomiya, e 1950 e ra e studioù e skol Omiya e karter Suginami Tokyo, dre m'eo staliet ar familh e gêr-benn, eus 1951 da 1955 e Skol Eifuku. Tremen a ra e bloavezhioù lisead e Skol Omiya (1956 ha 1957) hag el lise Toyotama (1958),.\nE-pad e bloavezh lise diwezhañ e tizolo ar c'hentañ tresadenn-bev japanat e livioù, Hakuja den eus an animatour Yabushita Taiji eus ar studio Toei, awenet gant ur gontadenn a vro Sina. Evit Hayao e vo ur cheñchamant bras en e vuhez ; laret a ra bezañ e karantez gant an harozez, Pai-nyan, ha bezaén bet leñvet an nozvezh a-bezh. Plijout a rae kalz dezhañ oberennoù Osamu Tezuka ha pleustriñ a ra war an tresañ, oc'h ober tresadennoù kirri-nij er penn-kentañ, evit ober ar memestra ha Tezuka, met merzout a ra ne c'hell ket tresañ an tudennoù. Un devezh, merzout a ra ne rae nemet kopiañ stil Tezuka, deviñ a ra neuze holl ar mangaioù treset gantañ ; laret en deus bezañ kavet e oa diaes-tre krouiñ e stil dezhañ. E 1962, kregiñ a ra gant studioù ekonomiezh e Gakushuin ha skrivañ a ra un dezenn war an industriezh japanat. Ar memes bloavezh, mont a ra en ur strollad enklaskoù e Gakushuin war al lennegezh evit ar bugale.\nPenn-kentañ e labour e studio Toei[kemmañ | kemmañ ar vammenn]\nKregiñ a ra Miyazaki da labourat e miz Ebrel 1963 evel esaouener er studio Toei. Anavezet eo gant e labour war Garibā no Uchū Ryokō (1965) ; dre m'en deus ket kavet fin ar film dedennus e kinnig unan all, a zo asantet ha enbarzhiet er film. Goude ur gourdonadeg tri miz, labourat a ra war ar film Wan wan chushingura, ha war kentañ heulienn skinwel ar studio, Ôkami Shônen Ken, kevezer Tetsuwan Atomu eus Osamu Tezuka. Resev a ra ur gopr a 19500 yen (e randi e karter Nerima a goust dezhañ 6000 yen).\nPa grog e 1964 kudennoù sindikat er studio, kemer a ra Miyazaki penn ar manifesterien ha dont a ra da vezañ sekretour pennañ sindikad al labourerien. Isao Takahata a zo neuze besprezidant ar sindikat. D'ar c'houlz-se e kej gant Akemi Ota, hag a zo animatourez er studio ivez. Dimeziñ a rint e miz Here 1965 ; ar c'houplad yaouank a ziloj neuze da Higashi-Murama.\nE 1965 e vo ivez kroget gant ur genlabour etre Hayao ha Takahata gant ur raktres, Hassuru Panchi. Pa grogo Takahata da labourat war ar film Taiyo no oji : Horusu no daiboken, Miyazaki, oadet a 22 vloaz, a ginnig kemer perzh er raktres., hag a kemer evel e chañs diwezhañ labourat war filmoù hir ha paouez gant an heuliennoù skinwel. Takahata, Miyazaki ha Yasuo Otsuka en em engouestl da echuiñ ar raktres, ne vern ar pezh a c'hoarvezfe. Ar film, embannet d'an 21 a viz Gouere 1968, a vo ur c'hwitadenn kenwerzhel.\nAr memes bloavezh, Miyazaki a labour gant e wreg war stumm japanat ar c'hazh e heuzoù : Nagagutsu o haita neko gant ar perzh animatour pennañ,. E 1969, ober a ra war-dro lodennoù ar film Sora tobu yūreisen, ur film hir, atav gant e wreg..\nAr c'houplad a roio ar vuhez da daou mab : Gorō Miyazaki, a vo, eñ ivez, filmaozer, o labourat a-wechoù evit studio e zad, e Genver 1967 hag un eil, Keisuke, arzour graet gantañ engravadurioù ha tudennigoù e koad, en o zouez e vez gwelet er film Mimi wo sumaseba e miz Ebrel 1969,. Dilojañ a ra ar familh e Tokorozawa er prefeti Saitama e 1970. Kuitaat a raio e wreg he labour evit ober war-dro ar baotred.\nEr memes tro, Miyazaki a labour war heuliennoù skinwel : Mahotsukai Sally, Himitsu no Akko-chan' ha kregiñ a ra d'ober mangaioù. Sabaku no Tami a vo embannet etre miz Gwengolo 1969 ah miz Meurzh 1970 e Shōnen Shojo Shinbun dindan an anv-pluenn Akitsu Saburo.\nKemer a ra perzh e 1970-71 da luskad ur film savet gant Okeda Horoshi, Dobutsu takarajima, savet diwar ar romant Treasure Island anavezet mat skrivet gant Stevenson e-lerc'h ma vez gwelet un dudenn ouzhpennet diwar c'hoant Miyazaki : Cathy, ur plac'h yaouank gant blev ruz gwisket e glas, hag a vo gwelet meur a-wech e stummoù disheñvel.\nGoude Toei/A-raok Ghibli[kemmañ | kemmañ ar vammenn]\nE 1971, mont a ra kuit Miyazaki eus ar studio Toei ha mont a ra gant Isao Takahata ha Yoichi Kotabe er studioioù A-Pro.\nMont a ra gant Yutaka Fujiota (prezidant Tokyo Movie) e Sveden evit klask kaout ar gwirioù a-benn sevel ur film evit Pippi Långstrump (Nagakutsushita no Pippi), dre m'o doa dija savet storyboardoù evito, hag evit eskemm gant skrivagnerez al levr, Astrid Lindgren. Ne deuont ket a-benn da gaout ar gwirioù ha nullet eo ar raktres.,. Ar veaj-mañ a vo an hini kentañ e-maez Japan, ha gweledva Skandinavia a vo implijet en e filmoù, e-barzh Majo no takkyūbin da skouer, lec'h m'eo diazezet neuz Koriko war Stockholm.\nGweladenniñ a ra ivez kalzig a lec'hioù e Tokyo o klask ur savadur nevez evit ar studio.\nAn triad Miyazaki, Takahata, Otabe a aozo meur a lodennoù evit an heulienn japanat Rupan sansei hag ar film berr Panda Kopanda. E 1973, an heulienn Panda Kopanda, amefuri sakasu no maki a zeuio maez hag adkavet e vez dija e dremm ar panda, tresoù Tototro.\nE miz Even 1973, an triad a za kuit eus A-Pro evit Zuiyo Pictures, ur stusio ezel eus Nippon Animation,. Labourat a reont e-pad pemp bloaz war ar World Masterpiece Theater (世界名作劇場 Sekai meisaku gekijō, pe Meisaku hepken), heulienn japanat awenet gant romantoù europa, hag evit al lodenn brasañ treuzkaset e Bro-C'hall.\nE 1978, Miyazaki en deus kroget d'ober war-dro al lodenn aozañ. Sevel a ra neuze un heulienn 26 lodenn a 26 munutenn pep hini anvet Mirai shōnen Conan (Conan, mab an dazont). An heulienn-se diazezet war ar romant evit ar vugale The Incredible Tide gant Alexander Key, a gomz eus temoù tost d'ar re a vo e-barzh Naushika (bed post-apokaliptek, kudennoù ekologel) pe Laputa ha kinnig a ra ar c'hentañ mekanikoù nij krouet gant Miyazaki.\nAr memes bloavezh, ur reporter yaouank - Toshio Suzuki - lakaet da labourat en ur gazetenn nevez, Animage, a galv Takahata evit komz dezhañ eus Taiyo no oji : Horusu no daiboken, dre ma oa e soñj skrivañ ur pennad war-c'horre evit e rubrikenn. Takahata a gomzo dezhañ e-pad un eur, hep menegiñ Taiyo no oji, dre ma gomz eus ar raktresoù nevez savet. Reiñ a ra ar pellgomz da Miyazaki, a gomz dezhañ eus Taiyo no oji hag a goulenn c'hwezek pajenn e Animage. Suzuki ne menego hini ebet eus an daou en e bennad, met na zisoñjo ket anezho. Diwezhatoc'h e vo produktour e penn ar Studio Ghibli ha mignon gant Miyazaki.\nE 1979 ez a er Tōkyō Movie Shinsha. Ar memes bloavezh, embann a ra e c'hentañ film aozet gantañ : Rupan sansei: Kariosutoro no shiro. Deuet eo ar film-se da vezañ ur c'hlasel ha merkout a ra ul lodenn pouezhus e red-micher Miyazaki. Suzuki ha Miyazaki a gej evit ar wech kentañ. Miyazaki a ra evel ma ne vefe ket amañ ha nac'h a ra zoken bezañ kemeret e foto gantañ. Daoust d'an darvoud-se, Suzuki a gendalc'ho da skrivañ war labour Miyazaki e-barzh Animage.\nAr bloavezh goude, Miyazaki a labour evit Telecom Animation Film ha kemer ar ra perzh kelenner an animatourien nevez. D'ar memes c'houlz e aoz al lodennoù 145 ha 155 evit an heulienn Rupan sansei hag implij a ra Telecom, anv an embregerezh, evel anv-pluenn.\nBerzh Nausicaä ha bloavezhioù Ghibli[kemmañ | kemmañ ar vammenn]\nE 1982, aozañ a ra c'hwec'h pennad kentañ evit an heulienn Sherlock Holmes (hag a vo skignet e 1984–85) e kenproduadur gant ar skinwel italianeg Rai. An heulienn-se a gont troioù-kaer Sherlock Holmes gant loened antropomorfek.\nD'ar mare-se eo e raio anaoudegezh da vad gant Suzuki, o komz dezhañ eus e soñjoù raktresoù evit an dazont. Kinnig a ra hemañ sikour anezhaén o kregiñ gant Kaze no Tani no Naushika. Narch'et e vez dezhañ gant ur bern produerien, a c'houlenne d'ar c'houlz-se mangaioù pe sonerezh a-raok asantién ur raktres. Ne ziskalon ket Suzuki, h alakaat a ra e Animage Naushika e stumm manga. Ar manga a raio berzh ha dilennet eo manga karetañ lennerien Animage ar bloaz goude. Embann a ra ivez Miyazaki Shuna no tabi, ur manga tost a-walc'h ouzh Mononoke Hime.\nE 1983, ar raktres ober ur film gant lodennoù kentañ Naushika a zo lañset. Dre ma z'eus dale gant ar produadur, embannet e vez un destennig e Animage evit klask war-lerc'h animatourien all. Hideaki Anno (hag a zo anavezztoc'h evit e labour war Neon Genesis Evangelion), a responto d'ar galv ha kemeret e vo diouzhtu evit labourat war lodenn pouezhusañ ar film dre m'eo Miyazaki bammet gant talvoudegezh e labour. E miz Du 1984 e teu maez ar film er salioù Japanat. Bez e vo lostoù hir dirak sinemaioù ar vro..\nA-drugarez da berzh ar film Naushika e savo Miyazaki e 1985 ar studio Ghibli (diazezet e karter Sunigami, e Tokyo), gant Isao Takahata. Er batimant e oent abaoe miz Ebrel 1984. Berzh ar film ha savidigezh ar studio a gemer plas en ul lodenn diaes eus buhez Miyazaki dre m'eo marvet e vamm ur bloaz a-raok embannadur ar film, e miz Gouere 1983, d'an oad a 71 bloaz.\nKemer a ra Miyazaki an diviz d'ober dresit-holl tresadennoù-bev hir, pdaoust ma vez kavet dreist-holl e Japan heuliennoù hag OAVoù. Produiñ a ra neuze tresadennoù-bev gant ur frekañs izeloc'h, met gant un dalvoudegezh brasoc'h. Kentañ raktres ar studio a zo ar film Tenkū no shiro Rapyuta a vo embannet e miz Eost 1986.\nAdsavadur e ment gwirion eus ti Sasuki ha Mei e-barzh Tonari no Totoro\nAnavezet e vo muioc'h c'hoazh gant embannadur e 1988 eus Tonari no Totoro. Ar film a raio berzh e Japan ha lodenn vrasañ ar Japaniz a anavez hiziv an deiz tudenn Totoro, a zo deuet da vezañ arouez ar studi Ghibli. Ar ganaouenn digoradur, kanet gant Azumi Inoue, a zo ivez ur ganaouenn desket alies gant ar bugale Japanad er skol-vamm. Hogen, pa gomz Toshio Suzuki eus ar raktres da produerien Tokuma evit ar wech kentañ e 1986, nac'het e vo diouzhtu. Ar memes-tra eo bet pa voe klasket un eil wech, o strollañ Totoro (aozet gant Miyazaki) gant Hotaru no Haka (gant Takahata). Al labour war an daou film a grog pa roio sikour embanner Hotaru no Haka d'ar studio. Labourat a raio ar studio war an daou film d'ar memes tro. Kement-se a vo daou vloavezh diaes evit Miyazaki hag e skipailh, a ranke plijout da daou ti-embann d'ar memes tro (Totoro o vezañ ivez diazezet war ul levr, evit ar vugale) hag ober gant daou skipailh animatourien.\nUn nebeut goude embannadur ar filmoù-se, Miyazaki a azez dirak un ti-gar un devezh pad evit sellet eus fiñv brozhoù ar merc'hed o tremen. Ar pezh en deus gwelet a vo diskouezhet en e film Majo no takkyūbin, dre m'he deus an harozez ur vrozh du sorserez. Berzh a raio ar film. Diazezet war levr Eiko Kadono, en em gavout a raio e kentañ plas ar box-office Japanad er bloavezh 1989, o rastelañ 2 170 milion yen hag o desach 2 604 619 den.\nSuzuki, mignon bras da Miyazaki ha Takahata, a labour evit ar studio goude Majo no takkyūbin ha dont a ra da vezañ produour adalek ar film da c'houde, Omohide Poro Poro.\nBevañ a ra ar studio amzerioù diaes e-pas produadur Majo no takkyūbin. Daoust da se, boujedenn ar film a oa an doubl eus hini Totoro, kalite ar skeudennoù a oa gwelloc'h, an animatourien a c'houneze nebeutoc'h e-keñver al labour graet. Paeet e oent d'ar pezh, dre skeudennoù pe tresadennoù, o c'hounez war-dro kant mil yen dre miz. Evit chom hep ma varfe ar studio, Miyazaki ha Suzuki o deus divizet enbarzhiañ o labourerien dre vac'had er studio, evit gellout stummañ animatourien all. Miyazaki a soñj en ur steuñvig simpl evit ar studio : krouiñ un en-dro labour dereat evit stummañ hag henchañ an animatourien yaouank. (Lodenn vrasañ an animatourien a zo etre 18 ha 25 bloaz).\nE 1992 e embanno ar studio ar film Kurenai no Buta(anavezet ivez evel Porco Rosso), a gont istor ur goprsoudard italian bet treuzfurmet e pemoc'h, blenier dournijerez er mor Adria er bloavezhioù 1920. Ar film-se a zo disheñvel eus filmoù boas Miyazaki, dreist-holl dre ma vez kavet un haroz gour hag un istor lec'hiet en ul lec'h gwirion.\nE memes devezh ha embannadur Porco Rosso ez eo igoret burevioù nevez ar Studio Ghibli e banlev kornog Rokyo.\nE 1994 ez eo embannet Pompoko, eus Takahata, a ra berzh a-drugarez d'an harozed hanter-rakoun, hanter-broc'h.\nEmglev gant Disney ha berzh etrevroadel[kemmañ | kemmañ ar vammenn]\nE 1996 e vez sinet un emglev etre Walt Disney Company hag ar Studio Ghibli, hag a stummo ar strollad Disney-Tokuma, karget da dasparzhañ filmoù Ghibli (e diavaez an DVDoù) er bed, o kontaén ar Japan, met ket peurest Azia. D'ar c'houlz-se, Miyazaki en doa diaesterioù da choaz etre daou raktres, ha lâret en deus da Suzuki en doa c'hoant ober an daou er memes koulz. Ar raktresoù a oa Boro ar viskoulennig, istor beaj ur viskoulenn betek ar gwezenn e-kichen, ha Mononoke Hime. Suzuki a gendrec'h anezhañ d'ober Mononoke a-raok , dre ma z'eo diaesoc'h ober filmoù birvidik tremenet un oad. Miyazaki en doa neuze 54 bloaz. Marteze e oa e chañs ziwezhañ aozañ ur film evel Mononoke. Miyazaki a heuil kinnig e mignon hag embann a ra Mononoke Hime e 1997.\nAr film a zo diskleriet evel film diwezhañ Miyazaki gant ar c'hazetennoù goude un emvod kelaouiñ lec'h m'en deus lâret Miyazaki "D'am soñj ez eo ar film diwezhañ a rin en doare-mañ". Plijout a ra da Miyazaki bezañ aze evit holl pazennoù krouadur e filmoù hag o wiriañ pep tresadenn, un dre un, ar pezh en deus graet evit pep film. Mononoke a lako anezhañ da vezañ skuizh e-pad daou vloaz. E oad ne aotree ket anezhañ da kemer kement a perzh en e raktresoù. Lâret en deus e teue da vezañ gwen e zaoulagad ha gorrek e zaouarn ; ne gred ket e c'halfe ober pep tra evel a-raok. Ar c'hazetennoù a ra hep fin e frazenn ha diskleriañ a reont leve Miyazaki.(en) The future -- Is Miyazaki retiring? Nausicaa.net</ref>.\nAr film a zo kemeret evel ur bennoberenn ha berzh Miyazaki a gresk fonnus kement el live broadel hag etrevroadel. Dasparzhet eo e meur a vroioù, Bro-C'hall en e zouezh (e 2000) gant Miramax (Disney) a c'houlenno da Hayao troc'hañ ar film evit an embannadur etrevroadel. Nac'h a raio Miyazaki. Ur berzh vras a lako ar film kentañ er box-office japanat, o tipaseal E.T. the extra-terrestrial gwelet muioc'h eget trizek million gwech (dipaset e vo goude gant Titanic).\nMiyazaki a za kuit eus ar studio Ghibli d'ar 14 a viz Genver 1998 evit sevel ur framm nevez : Butaya (Ti ar pemoc'h, e-kichen ar studio Ghibli. Adalek ar mare-se, Miyazaki en deus diskleriet e "leve" e fin pep hini eus e filmoù, met hep dont a-benn : dirak ar goulonder stalie goude marv Yoshifumi Kondō, ar 16 a viz Genver 1999, Miyazaki a zeu en-dro er studio Ghibli evel shochō (ar pezh a dalv tamm-pe-damm "penn ar servij").\nGoude ur hir mare a vakaénsoù e gej gant merc'hed ur mignon ; unan anezho a aweno anezhañ evit e film Sen to Chihiro no Kamikakushi. E 2001, Miyazaki a echu aozadur ar film ha diskleriañ a ra, e-pad un emvod kelaouiñ, ez eo e film diwezhañ. Ar film-se a vo berzh brasañ e bro Japan (o vont dreist da Titanic) gant 23 milion a dont e-barzh, hag a vo ivez gwelet mat er bed a-bezh o c'hounezout ur bern prizhioù (en o-zouez an Arzh Aour e Berlin, ar wech-kentañ evit un dresadenn-vev, hag Oscar an dresadenn-vev wellañ e 2002).\nAr memes bloavezh e vo igoret ar mirdi Ghibli e karter Mitaka e kornog Tokyo.\nE 2003 ez eo embannet Neko no ongaeshi, a vo produet gant Hiroyuki Morita, ha fin 2004, Hauru no Ugoku Shiro embannet e Japan. Kont a ra istor ur plac'h yaouank treuzfurmet e maouez kozh. Awenet eo bet Hayao gant ur romant Diana Wynne Jones anvet Howl's Moving Castle.\nGounez a raio ul leon aour evit e red-micher a filmaozour e Mostra Venizia e 2005. E-pad un emvod kelaouiñ, diskleriañ a ra : "N'on ket bet gwall entanet er penn-kentañ dre ma seblante bezañ ur priz evit ar re gozh. Met lâret eo bet din ez eo bet roet ar peiz-maén da tud a oa atav oberiant, evel Eastwood, neuze 'm eus asantet anezhañ. C'hoant am eus krouiñ filmoù a ro awen d'ar vugale."\nE 2008 e embann ar film Gake no ue no Ponyo, a kont troioù-kaer ur paotrig pemp bloaz hag ur priñsez pesk ruz c'hoant ganti bezañ un den. Ar film-mañ a merk ur kemm pouezhus a neuz grafek dre ma 'z eo graet an tresadennoù e pastel hag ar CGI n'eo ket bet implijet. Toshio Suzuki en deus lâret ez vez « 70 % da 80 % eus ar film a dremen er mor ». Deuet eo ar film er-maez e miz Gouere 2008 e Japan ha skignet e-pad ar Mostra di Venezia 2008 evit an arvesterien european.\nEssaouenner[kemmañ | kemmañ ar vammenn]\n1963 : Wan wan chûshingura gant Hiroshi Okawa\n1963 : Okami shonen Ken gant Tetsuo Hara\nAnimatour[kemmañ | kemmañ ar vammenn]\n1965 : Garibā no uchū ryokō (ガリバーの宇宙旅行}}\n1968 : Taiyo no oji: Horusu no daiboken (太陽の王子ホルスの大冒険) gant Isao Takahata, kemer a ra perzh en design (evel an holl animatourien pennañ er raktres-mañ)\n1969 : Nagagutsu o haita neko (長靴をはいた猫) gant Kimio Yabuki\n1969 : Sora tobu yūreisen (空飛ぶゆうれい船)\n1971 : Dobutsu takarajima (どうぶつ宝島) gant Hiroshi Ikeda\n1972 : Panda kopanda (パンダコパンダ)\n1973 : Panda kopanda, amefuri sakasu no maki (パンダコパンダ 雨ふりサーカスの巻)\n1978 : Mirai shōnen Conan (未来少年コナン) - stirad skinwel\n1979 : Rupan sansei: Kariosutoro no shiro (ルパン三世カリオストロの城)\n1984 : Sherlock Holmes 6 tamm kentañ.\n1984 : Kaze no tani no Naushika (風の谷のナウシカ)\n1986 : Tenku no shiro Rapyuta (天空の城ラピュタ)\n1988 : Tonari no Totoro (となりのトトロ)\n1989 : Majo no takkyūbin (魔女の宅急便)\n1992 : Kurenai no buta (紅の豚)\n1995 : On Yua Māku (オン・ユア・マーク) (video-klip)\n1997 : Mononoke Hime (もののけ姫)\n2001 : Sen to Chihiro no Kamikakushi (千と千尋の神隠し)\n2004 : Hauru no ugoku shiro (ハウルの動く城)\n2008 : Gake no ue no Ponyo (崖の上のポニョ)\n2013 : Kaze Tachinu(風立ちぬ)\nGourseller[kemmañ | kemmañ ar vammenn]\n1994 : Heisei tanuki gassen pompoko (平成狸合戦ぽんぽこ) gant Isao Takahata\n2002 : neko no ongaeshi (猫の恩返し) gant Hiroyuki Morita\n1979 : Rupan sansei: Kariosutoro no shiro\n1986 : Tenku no shiro Rapyuta\n1989 : Hauru no ugoku shiro\n1995 : Mimi wo sumaseba (耳をすませば) gant Yoshifumi Kondō\n2001 : Sen to Chihiro no Kamikakushi\n4 Priz Mainichi Noburō Ōfuji :\n1979 evit Rupan sansei: Kariosutoro no Shiro\n1984 evit Kaze no tani no Naushika\n1986 evit Tenku no shiro Rapyuta\n1988 evit Tonari no Totoro\n5 Priz meur an dresadenn-vev Mainichi :\n1989 evit Majo no takkyūbin\n1992 evit Kurenai no buta\n1994 evit Pompoko (soñj ha produadur nemetken)\n1997 evit Mononoke Hime\n2001 evit Sen to Chihiro no Kamikakushi\nDiuzad ofisiel ar film estren gwellañ e Oskar ar sinema :\n1998 evit Mononoke Hime\n1 Kristal ar film hir er Festival etrevroadel an tresadennoù-bev e Annecy :\n1993 evit Kurenai no buta\n1 Arzh aour ar film gwellañ e Festival Berlin :\n2002 evit Sen to Chihiro no Kamikakushi\nOskar ar sinema (tresadenn-vev wellañ) :\n2003 evit Sen to Chihiro no Kamikakushi\nAnvet e César ar sinema er c'hategorienn film estren gwellañ :\n1 BAFTA er rann film gwellañ e yezh nann-saoz :\n2004 evit Sen to Chihiro no Kamikakushi\n2009 evit Hayao Miyazaki\n1969-1970 : Sabaku no tami (砂漠の民) (manga)\nShuna no tabi (シュナの旅) (levr skeudennaouet)\n1982-1992 : Kaze no tani no Naushika (風の谷のナウシカ) (manga)\nMiyazaki Hayao no zassō nōto (雑想ノート), embannet e saozneg gant an titl The Notebook of Various Images\nThe Age of the Flying Boat (飛行艇時代), diazez ar film Kurenai no buta\n1999 : Doromamire no tora, kont a ra ar manga troioù-kaer al letanant Otto Carius, ar blenier tankoù alaman hag e Tigr e-pad brezeliadenn Estonia a-enep an arme soviedel.\n2006 : A Trip to Tynemouth (embannet e Japan ; diazezet war ar gontadennoù evit ar re yaouank gant Robert Westall, en deus kresket e Bro-Saoz e-pad an Eil brezel bed).\n↑ 1,00 1,01 1,02 1,03 1,04 1,05 1,06 1,07 1,08 1,09 1,10 ha1,11 (ja)(fr) La naissance du Studio Ghibli, teulfilm skignet d'ar 5 a viz Gouere 1998 war Nihon TV. Bonus an DVD Kaze no Tani no Naushika.\n↑ (en) Hayao Miyazaki: In an era of high-tech wizardry, the animé auteur makes magic the old way, Time Asia, 13 a viz Du 2006\n↑ 3,0 3,1 3,2 ha3,3 (en) Buhezskridig war Nausicaa.net\n↑ 4,0 4,1 4,2 4,3 ha4,4 (en) Details about Miyazaki\n↑ 5,00 5,01 5,02 5,03 5,04 5,05 5,06 5,07 5,08 5,09 5,10 5,11 5,12 5,13 ha5,14 (en) Steven Feldman, Hayao Miyazaki Biography, Revision 2, 24 juin 1994, Nausicaa.net\n↑ 6,0 6,1 6,2 ha6,3 (en) Helen McCarthy, Hayao Miyazaki: Master of Japanese Animation, Stone Bridge Press, 1999, (ISBN 1880656418)\n↑ 7,0 7,1 7,2 ha7,3 (en) Les films de Miyazaki antérieurs à la création du studio Ghibli\n↑ (en) An Interview with Hayao Miyazaki, kazetenn Protoculture Addicts, n°12, 1992\n↑ Produadur Chihiro, Buta-connection.net\nLec'hienn ofisiel Studio Ghibli\nTtouroù diwar-benn Miyazaki e Nausicaa.net\nMiyazaki e lec'hienn Japan Zone\nAtersadenn er gazetenn saoznek The Guardian\nAtersadenn graet e miz Eost 1997\nMiyazaki e lec'hienn Anime News Network\nAdtapet diwar « https://br.wikipedia.org/w/index.php?title=Hayao_Miyazaki&oldid=1976846 »\nKemmoù diwezhañ degaset d'ar bajenn-mañ d'an 6 Meu 2022, da 10:53.


Noms de lieux - Ofis Publik ar Brezhoneg\nFrouezh an Istor\nSkoueriekaat al lec'hanvioù\nNiverenniñ an tiez, lec’hanvadurezh hag anvioù hentoù nevez\nSturlevr war an anvadurioù nevez ha niverenniñ an tiez\nMont a ra al lec'hanvioù d'ober ur glad eus ar re briziusañ hag a zo en arvar avat.\nUr gwir binvidigezh eo al lec'hanvioù brezhonek ha gant se ez eont d'ober ul lodenn a bouez eus glad hag eus identelezh Breizh. Frouezh istor an dud hag ar yezh eo al lec'hanvioù. An anvioù brezhonek evel-just eo ar re a vez kavet ar stankañ e Breizh, eus a-bell, met re all zo ivez. Ouzhpenn an anvioù koshañ rakkeltiek e kaver kalzik lec'hanvioù bet diazezet er mareoù galian ha galian-ha-roman (Rennes/Roazhon da skouer).\nEl lodenn gornôg eus Breizh avat ez eo brezhonek an darn vrasañ eus an anvioù-lec'h. Eno ez eus bet komzet brezhoneg hep ehan adalek ar IVvet kantved, pa oa en em staliet ar Vretoned. Liesseurtoc’h eo al lodenn reter eus Breizh ha kustum eur da welet daou dachad disheñvel enni. Er reter pellañ, en tu all da Roazhon ha da Naoned, e teu al lec'hanvioù diwar ar galianeg hag ar romaneg dreist-holl. Kavout a reer ul lec'hanv brezhonek bennak eno memes tra, amañ hag ahont. Etre an div lodenn-se ez eus un tachad lec'h m'eo mesket an traoù. Eno eo paouezet an dud da gomz brezhoneg abred pe abretoc’h, met implijet e oa bet ar yezh a-raok e-pad pell hag en un doare stank a-walc’h ken eo chomet kreñv merk ar brezhoneg war al lec'hanvioù.\nP'en em gavas ar Vretoned en Arvorig, hag i o tont eus Enez-Vreizh, e tegasjont ganto o doare da envel al lec'hioù. Merk an noblañsed a gaver en anvioù savet diwar Lez (a reer gantañ eus an dud a vez tro-dro d'an noblañsed hag ivez eus al lec'h ma oa un aotrou o chom). Hini ar veleien en anvioù enno Lann (lec'h sakr), a voe lakaet Log en e blas adalek an Xvet kantved ; hini ar beizanted en anvioù diwar Trev (lec'h annezet ma vez labouret an douar), ha Kêr da c'houde. Talvezout a rae an anv diwezhañ-se evit ul lec'h difenn da gentañ, evel e kembraeg en deiz a hiziv c'hoazh (Caerdydd/Kerdiz). Adalek an Xvet kantved avat e teuas an anvioù e Kêr war wel e pep lec'h, pa grogas ar ger-se da dalvezout kement ha ti-feurm ha lec'h annez. Da vare fin an Henamzer e voe kempennet ar vro e stumm parrezioù gant ar Vretoned. Merket eo bet an doare m'eo aozet tiriad Breizh betek hiziv an deiz. Dont a ra kalz a gumunioù a vremañ diwar ar parrezioù-se (kavout a reot amañ ur roll klok eus holl gumunioù Breizh e galleg hag e brezhoneg), ar pezh a weler splann pa grog o anv gant an termen Plou- (pe e adstummoù Plo-, Plu-, Pleu-...). Evel e-barzh al lec'hanvioù all e kaver da-heul un termen hag a vez alies un anv den (un anv sant goude Plou), un doareer pe un anv all. Plougastell, lakaomp, eo ar parrez lec'h ma'z eus ur c'hastell (Plou- + Kastell).\nKozh-tre eo an hengoun dre skrid e brezhoneg, n'eus nemet gwelet pegen stank eo ar geriadurioù hag ar skridoù relijiel embannet er Grennamzer hag er marevezh modern. Daoust da se, peogwir ne veze ket implijet ar brezhoneg gant ar velestradurezh, ha pa oa bet Breizh ur Stad dizalc'h zoken, eo deuet al lec'hanvioù brezhonek betek ennomp e stummoù skrivet diwar skouer yezhoù all (al latin hag ar galleg da c'houde), e-se int bet distreset e meur a geñver. Gallout a reer kavout ar memes anv skrivet e meur a stumm, diouzh ar melestradurezhioù, an aozadurioù pe an oberennoù. A-wechoù ez eus bet troet anvioù-lec'hioù zo e galleg diwar ar brezhoneg, ger ha ger (da skouer La Villeneuve diwar ar Gernevez), pe evit ul lodenn hepken (Kerjean d’en-Haut < Keryann Uhelañ). Ken distummet ez eus bet anvioù zo, a-wechoù, ken n'haller mui anaout anezho ha ne glotont tamm ebet ken gant an doare ma vez distaget gant tud ar c'hornad-se. Lod all zo bet troet en ur mod faltazius. Skouerius eo istor al lec'hanv Kroashent/ar C'hroashent, deuet alies da vezañ Le Croissant abalamour m'eo damheñvel sonioù ar ger gallek ouzh re an hini brezhonek.\nDistummet e weler ar c’horrlec’hanvioù alies ivez, pe treuzskrivet hervez reolennoù reizhskrivañ dispredet ha diazas. En o zouez ez eus anvioù ar pezhioù-douar, renablet er gladrolloù, evel er c’hadastr Napoleon (hanterenn gentañ an XIXvet kantved). Evit an anvioù-lec’h en aod hag er mor eo disheñvel : anavezet eo ar re-mañ dre gomz dreist-holl. Evel testenioù kozh pe goshoc’h e tiskouez an anvadurioù niverus-mañ - milionoù a zo-, ar mod ma veze an darempredoù sevenadurel etre ar Vretoned ha dremm o bro. Gras dezho e ouezomp e peseurt mod o deus aozet ar vrezhonegerien o endro nesañ. Hag e-se e kaver ur c’heriaoueg vrezhonek puilh ha liesseurt er c’horrlec’hanvioù, gant kalz a c’herioù lec’hel enno. Dave da veur a brantad istorel e reont, hervez ar mod ma veze talvoudekaet an tachennoù d’ar mareoù-se. Gwelet an danevell-studi kaset da benn gant an OPAB war anvioù pezhioù-douar Pondi da skouer.\nEvit talvoudekaat ar glad-se a zo deuet betek ennomp war-lerc'h ur milved Istor, e ranker skouriekaat al lec'hanvioù hag ober diouzh ma vo implijet ar stummoù skoueriekaet, koulz e brezhoneg hag e galleg. Ne reer e-giz-se nemet heuliañ ar pezh a vez erbedet gant Strollad Arbennigourien ar Broadoù Unanet war an Anvioù Douaroniel (GENUNG) evit a sell ouzh al lec'hanvadurezh.\nSkoueriekaat a dalvez skrivañ al lec'hanv en un doare reizh hag a zalc'h kont eus 4 zra, ar muiañ ma c'haller :\n1. Ar stummoù skrivet disheñvel a gaver hiziv an deiz, war ar c'hartennoù, en nomenkladurioù melestradurel, ar panelloù ha kement zo ;\n2. An doare ma vez distaget e brezhoneg, bet dastumet digant brezhonegerien a-vihanik eus ar c'hornad e-kerzh un diviz kaset en-dro e brezhoneg ;\n3. Ar stummoù skrivet kozh testeniekaet e dielloù a bep seurt, ar re goshañ a c'haller kavout ;\n4. Ar stummoù a zo en implij dija er skridoù brezhonek a vremañ.\nUr wech dastumet ha studiet pizh ar pevar seurt titouroù-se, ha diwar neuze hepken, e c'hall ar servij Glad Yezhel diazezañ evit pep lec'hanv ar stumm reizh a vo kinniget d'ar strollegezhioù o deus goulennet sikour digant ar servij evit panelloù-hent, kartennoù, troidigezhioù. Graet e vez al labour skoueriekaat diouzh reolennoù ar brezhoneg a vremañ hag ar reolennoù a sell ouzh skoueriekaat al lec'hanvioù a oa bet diazezet gant ar Greizenn Enklask war an Anvioù-lec'h hag ar Panelloù-heñchañ er bloavezhioù 1980.\nSkoueriekaat a vez graet evit gwir pa vez reizhet ul lec'hanv. Estreget lemel an adstummoù direizh e c'haller e-giz-se ober d'ar panelloù divyezhek bezañ aesoc'h da lenn peogwir ne vez lakaet warno nemet ur stumm (ar stumm reizhet) e-lec'h daou. Diskouez a reer evel-se un doare panellerezh unvan er vro a-bezh hag ur c'heriaoueg a-fet lec'hanvadurezh hag a zo bet diazezet gant ar remziadoù kent. Pa vez reizhet al lec'hanvioù e c'haller neuze delc'her gant memor ar vrezhonegerien a zo o chom war al lec'h ha war un dro lakaat ar re n'int ket brezhonegerien da zaremprediñ ar brezhoneg en o buhez pemdez. Dav eo lavaret avat ne c'haller reizhañ nemet an anvioù-lec'h hep statud ofisiel (gant se n'eur ket evit en ober evit an anvioù kumunioù, lakaomp) ha gant ma ne vefe ket bet re stank an implij eus ar stumm.\nAbaoe dekvloaziadoù e vez dilezet lec'hanvioù pe korrlec'hanvioù brezhonek ingal, evit lakaat anvioù hollek gallek en o flas, pa vez savet lodennaouegoù, takadoù labourerezh pe toullet hentoù nevez. Kalz stankoc’h eo deuet al lusk-mañ da vezañ e-korf an dek vloaz diwezhañ abalamour d’an niverenniñ tiez war ar maez, a zo sañset gwellaat ar c’has-degas lizheroù, hag abalamour d’ar wienn optikel a vez staliet dre ar vro.\nGwelet ez eus bet neuze, dindan berr amzer, anvadurioù gallek nevez savet diwar netra (doare "Rue des Pâquerettes"), o kemer plas anvioù a oa anezho dija e brezhoneg : anvioù kêriadennoù, hag a zo lec’hioù annez an dud hag o chomlec’hioù a-viskoazh, pe anvioù ar pezhioù-douar ma kaver an tiez warno.\nSavet ez eus tud a-enep al lusk-mañ e Breizh, dreist-holl en un nebeud kumunioù e 2019, e-lec’h ma oa difoupet anvioù gallek nevez savet hep tamm diazez istorel ebet. Ha gant Kuzuliadeg tiriadel ar brezhoneg, strollegezhioù rannvro Breizh enni, ez eus bet embannet ur mennad war an dalc’h-se (Gwelet pelloc’h).\nKoulskoude n’eo ket tonket al lusk-mañ da vezañ. Gant pep Kuzul-kêr emañ ar galloud evit diazezañ anvioù nevez. Hag evit gwareziñ ha lakaat war wel hor glad lec’hanvadurel dibar, savet abaoe ouzhpenn ur milved zo, e c’hall ar C’huzul-kêr ober kement-mañ pa vez ezhomm da gaout anvioù :\nAdtapout an anvioù-lec’h a zo anezho dija.\nChom hep degas ar spizer « Lieu-dit » dirak an anv-lec’h, dre ma n’eo ket bet un tamm anezhañ, gwech ebet.\nChom hep krouiñ anvioù artifisiel e-plas an anvioù a zo.\nSkrivañ an anvioù brezhonek en un doare reizh ha lakaat ober gant ar stummoù reizh hepken.\nLakaomp e vefe ezhomm da niverenniñ tiez en ur gêriadenn anvet Kerbrat ha da reiñ anvioù d’an hentoù a zo enni. An diskoulm simplañ ar gwellañ, hag a zegas nebeut a cheñchamantoù evit an holl, eo adtapout an anv Kerbrat end-eeun pe, hag a zo gwelloc’h c’hoazh, e stumm mat Kerbrad, ha reiñ anezhañ d’an hentoù a zo er gêriadenn. Trawalc’h eo niverenniñ an tiez e-giz-mañ neuze : 1 Kerbrad, 2 Kerbrad, 3 Kerbrad, ha kement zo, ma vez implijet an doare ordin da niverenniñ, peotramant 114 Kerbrad, 121 Kerbrad, 132 Kerbrad, ha kement zo, ma vez graet diouzh an niverenniñ metrek.\nPa vez stank-tre an tiez ha niverus an hentoù eo gwelloc’h adtapout un nebeud anvioù pezhioù-douar, e-lec’h m’eo bet savet an tiez, ha reiñ anezho da hentoù zo, ouzhpenn anv ar gêriadenn e-unan.\nEvel-se, e Gwerliskin, ez eus bet roet ar stumm reizh Park ar Beleg d’an annez a zo bet savet er pezh-douar Parc ar belec er c’hadastr, ha tra ken. Gwelet dindan ur skeudenn eus ar panell a zo war ar plas ha tammoù tennet eus ar c’hadastr a-vremañ, eus kartenn an IGN (Géoportail) hag eus kartenn an Diaz Chomlec’h Broadel (Base Adresse Nationale). War an daou dres-mañ e weler niverennoù an tiez, chomlec’hioù an dud o vezañ 2 Park ar Beleg, 3 Park ar Beleg, 4 Park ar Beleg, ha kement zo.\nAn tiez-kêr, hag an holl frammoù a labour war an dachenn-se, a gavo amañ ur sturlevr pleustrek ha klok, a zo mat d’ober gantañ forzh pelec’h e vefe, pa vez ezhomm da gaout anvioù hentoù nevez.\nSavet eo bet gant S.S.D (Servij Stlenn Douaroniel) Bro Brest, e kenlabour gant S.D.T.S. 29 (Servij-departamant an Tanioù-gwall hag ar Sikourioù Penn-ar-Bed), La Poste, melestradurezh an Arc'hant Publik (evit ar c’hadastr), Mégalis Bretagne hag an OPAB.\nE peseurt mod doujañ al lec’hanvadurezh vrezhonek pa vez dav krouiñ anvioù hentoù a vez displeget pajennoù 13 ha 18-20 dreist-holl.\nTeuliad da bellgargañ war lec’hienn internet Bro Brest : Guide d’accompagnement à la dénomination et à la numérotation des voies\nMennad Kuzuliadeg tiriadel ar brezhoneg, 17-10-2019\nIzili ar c'hKTAB :\nKuzulioù-departamant Penn-ar-Bed, Aodoù-an-Arvor, ar Mor-Bihan hag Il-ha-Gwilen\nan DPKEoù ouzhpenn 30.000 a dud o chom enno\nar strollegezhioù etrekumunel all ha kumunioù ar rannvro, dileuriet gant peder skolaj\nKuzul armerzhel, sokial hag endro ar rannvro (KASER)\n« Evit al lec’hanvadurezh nevez (hentoù, takadoù, karterioù, savadurioù, kumunioù nevez, kumuniezhioù…) e embann ar Guzuliadeg tiriadel eo emsav ober gant ar brezhoneg ha gant diazezoù sevenadurel hag istorel lec’hel pe rannvroel pa vez krouet lec’hanvioù nevez, hag a vo merkoù en endro-buhez an annezidi evit an amzer da zont hag en identelezh pep tiriad. Hag e-se e ne vo ket kemeret perzh el luskad boutinaat hag a vez distaolet gant ar boblañs muioc’h-muiañ, diouzh un tu, ha diouzh egile, gras d’an anvadurioù nevez gallout diazezañ gwelloc’h sell an holl dud war o ziriadoù, da lâret eo bezañ tommoc’h ouzh ar re-mañ.\n« Harpañ a ra ar Guzuliadeg tiriadel ar strollegezhioù a gas politikerezhioù a ya war an tu-se e Breizh hag erbediñ a ra, harpet ouzh Ofis publik ar brezhoneg hag e vailhoni :\n« mirout, gwareziñ ha lakaat war wel ar glad lec’hanvadurel a zo ;\n« poaniañ d’ober gant ar brezhoneg hag an istor lec’hel pa vez dibabet anvadurioù nevez. »


Ar skol italian - Mirdi an arzoù-kaer e Kemper\nAze emaoc’h : Degemer Dastumadoù Hon dastumadoù Ar skol italian\nBihanoc’h eo niver an taolennoù italian, met oberennoù a-feson ez int. Kavout a reer an holl skolioù (Roma, Napoli, Firenze, Venezia, Bologna ha Genova) hag un tamm mat a stiloù (stil kentidik, manieregezh, stil klasel, caravaggiouriezh, stil barok, stil rokoko).\nItalian, dreist-holl, eo an dastumad-mañ. Bihanoc’h eo eget hini an norzh ha hini Frañs, ha n’eo ket ken unvan hag i ivez. En em astenn a ra eus fin ar XIVvet kantved betek fin an XVIIIvet kantved, gant un heuliad brav a zamdresadennoù ma weler splann frankiz ha blizidigezh Jean-Marie de Silguy. Ne gaver ket oberennoù mistri vras an Azginivelezh, ar re na oa ket bet Silguy evit prenañ ha n’int ket bet fiziet gant al Louvre (n’eus nemet teir oberenn eus ar XVIIvet kantved a gement hag a zo erruet e Kemper).\nAn oberenn goshañ zo ur Sant Paol gant al livour eus Siena Bartolo di fredi. Ul lodenn eus ur stern-aoter eo, livet war-dro 1395-1400.\nKavout a reer labour Nicolo dell’Abate gant un oberenn muturniet he chalm friant, Kousk Gwener hag ar Garantez, hag a zo dibar da vanieregezh Nicolo d’ar c’houlz ma oa o kinklañ palez Fontainebleau.\nUr Poltred eus un den gant un tulban, ur Sant merzher o tanzen mervel peotramant ar C’hrist o sevel un den a varv da vev gant al livour eus Genova, Orazio de Ferrari, a ziskouez a-walc’h pegen treboulet e oa bet an arz gant ar garavaggiouriezh er c’hourenez a-bezh, e penn kentañ ar XVIIvet kantved.\nUr bennoberenn eo Santez Vadalen o pediñ gant Guido Reni, hag e-barzh dastumadoù ar roue e oa dija e 1670. Merzherenti sant Sebastian, hag a lakaer war gont Francesco Albani bremañ, a oa bet livet diwar ur patrom deuet eus atalier Annibal Carrache, moarvat.\nPevar livadur a ziskouez arz Francesco Solimena hag a oa, gant Giordano, unan eus al livourien varok esparañ e Napoli.\nE Venezia e kendalc’he Giulia Lama oberenn e vestr Piazzetta. O vevañ er memes mare e oa Giambattista Pittoni, ha gantañ e kaver dija al livioù sklaeroc’h hag ar skeudennoù mistr eus ar stil rokoko.\nPrenet e oa bet an oberennoù-se gant Jean-Marie de Silguy abalamour ma plijent dezhañ. Peurvuiañ ne ouie ket gant piv e oant bet livet e gwirionez. P’en doa prenet ur skeudennadur eus distro Cristoforo Colombo da v-Barcelona e 1493, ne ouie ket e oa hennezh ar studiadenn gant González Velázquez evit ur sel er Palacio nuevo e Madrid. Da neuze e oa bet dudiet an dastumer gant ar berspektivenn souezhus, mestroniezh an diverrañ, hag ar stil skedus.


Konk-Kerne Tolpad-kêrioù a sin ar garta Ya d’ar brezhoneg\nDalc’het e oa bet al lid-sinañ d’ar Merc’her 8 a viz Meurzh 2017 e sez an DPKE dirak an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik, hag an ao. André Fidelin, prezidant.\nAn ao. Jean-Michel Le Naour, kuzulier-kêr en Eliant, dilennad dave evit ar brezhoneg, hag an ao. Jean-Marie Le Bret, besprezidant ar Gumuniezh, a oa deuet gantañ.\nWar al lec’h e oa ivez an it. Gael Le Meur, kuzulierez-rannvro hag an it. Isabelle Le Bal, kuzulierez-rannvro hag ezel eus kuzul-merañ an Ofis Publik.\n8 ober a zo bet dibabet kas da benn gant ar C’huzul kumuniezh evit tizhout al label a live 1 : panellerezh savadurioù an DPKE, pennad-stur kazetenn ar Gumuniezh, kartennoù-pediñ, kemennadenn ar responter, kartennoù-bizit divyezhek, sinadur ur gevrat kefridi gant an Ofis Publik, magañ ur dalc’had levrioù e brezhoneg evit ar vediaoueg ha pourchas klevheñcherioù e brezhoneg evit gweladennerien mirdi Pont-Aven.\nOuzhpenn 80 den, dilennidi koulz hag izili eus kevredigezhioù a labour evit yezh ha sevenadur Breizh, o doa kemeret perzh el lid-sinañ-se hag a ro lañs da emouestl Konk-Kerne Kumuniezh evit diorren ar brezhoneg war he ziriad.


ha n'eo ket bet kemmet? hag un abeg resis 'teus evit kavout gwell brezhonekaat ar stumm gallek kentoc'h evit brezhonekaat ar stumm okitanek, dreist-hholl pa vez ar stumm Nisa an hini a gaver e geriadur Roparzh Hemon? me 'gave din e ranke bezañ ur fazi nemetken, setu n'an ket da c'houlenn bewech ma kavan un dra skrivet fall (hervez ar stummoù anavezetañ, evel-just, ha n'eo ket diouzh ma c'hoant-me). ma, ma 'teus c'hoant implijout stummoù gallekaet hag advrezhonekaet anvioù-lec'h zo disheñvel diouzh an implijoù boutin, lâr din ha tu e vo da gaozeal diwar-benn ar poent-se etrezomp-ni holl. Betek-hen e vefe gwell ober gant stummoù a c'hell pep hini o c'havout en uj doare aezet. ha sevel un adkas a c'hellfen ober ma 'teus c'hoant. ha na ankoue ket, moiaen zo da menel sevn atav ivez - un tammig berroc'h e vo --Neal 2 Du 2006 da 18:04 (UTC)\nn'eus nemet ur gudennig gant da ginnig hervezon. pa skrivez stummoù brezhoneg '"ma vez" petra a dalv ez-resis "ma vez",. ret e vefe spisaat "ma vez" e pelec'h - Roparzh Hemon, An Here, TES, Bremañ, Ofis ar Brezhoneg. evit a sell ouzh stummoù okitanek brezhonekaet, feiz, n'int ket gwasshoc'h evit ar stummoù okitanek orin bet gallekaet ha lakaet da ofisiel . ma da gompren mat-tre a ran, n'int ket anavezet na mat-tre na tamm ebet gant an dud a ra gant ar brezhoneg e neplec'h. met kemendall n'eo ket ur gudenn evit ar wikipedia rak dre sevel adkasoù e c'helelr mont aezet-tre dan eil stumm d'egile. implijet eo bet betek-hen, da skouer, stummoù iwerzhonek anvioù kêrioù Iwerzhon, dianav d'an darn vrasañ ivez 'michañs daosut ha ma c'hellont bezañ ofisiel en Iwerzhon, met dre sevel adkasoù diwar stummoù all (stummoù saoznekaet evel-just) e c'heller adkavout pep pennad diouzhtu. A galon. --Merour (N) 8 Du 2006 da 12:29 (UTC)


Sofouriezh - Wikipedia\nSofour ha sofouriezh a zo gerioù a vez graet eus tri zra disheñvel mat.\nun toullad prederourien, prezegerien ha kelennerien hellazat er Vvet kantved kent JK hag un tamm war-lerc'h;\ngant Platon, ha gant an darn vrasañ eus ar brederourien betek hon amzer, ar weadenn graet a-ratozh-kaer d'ar poellata evit tizhout ur pal mezhus, gant doareoù hag arguzennoù a bep seurt, evit kreñvaat e du.\nbleuñvadur ar preder ha kelenn ar retorik, adalek ar IVe kantved kent JK, met dreist-holl adalek an Eil kantved goude JK en Impalaeriezh roman.\n1 Ar sofouriezh kentañ\n1.1 Ar selled kevredigezhel\nAr sofouriezh kentañ[kemmañ | kemmañ ar vammenn]\nAr selled kevredigezhel[kemmañ | kemmañ ar vammenn]\nAr c'hemm a rae tud Hellaz etre ar sophrôsuné (furnezh-muzul/moder) hag ar sophia (furnezh-gouiziegezh). E-touez ar re a rae war-dro ar furnezh-gouiziegezh e voe tud a veze graet ar sophoi anezho, (furien, "doezion" ), ha goude ar philosophoi (klaskerien ar sophia, filosofed - gwelout Pythagoras). Entre an daou e oa ar sophistai (mailhed war ar sophia, implijet e veze ar ger d'ober anv eus ar ouiziegezh teknikel, seniñ gant ur benveg da skouer). Daoust ma n'haller ket komz eus ur skol ervat eo sklaer e oa meur a soñj nevez a oa boutin d'an dud-se. E-kerzh ar Vvet kantved kent JK e oa un toullad sofourien, genidik eus ar c'hêrioù bihan, o redek ar vro hag o kelenn ar sophia. N'eo ket evit netra ar c'hentelioù, ker int, met prometet e vez d'ar skolidi (tud yaouank a renk uhel peurvuiañ) ober berzh goude. Kontrol d'ar sophos pe d'ar philosophos a fell dezho treiñ o skolidi e sophoi pe philosophoi war-lerc'h, ne fell ket d'ar sofourien ober sophistai, met tud a vo gouest da brederiañ, da arguzenniñ, da c'houarn.\nTreiñ a rejont diwar ar skiantoù hag ar brederouriezh evit plediñ gant studioù pleustrekoc'h, dreist-holl ar retorik, ar politikerezh, hag al lezenn, barregezhioù a oa ezhomm da Hellaziz yaouank evit ober berzh er gevredigezh. Reiñ a raent bod da anaoudegezh an arzoù hag ar micherioù. Berzh a raent, met enebiezh outo a oa ivez pa gave da lod e oant o lakaat dizurzh ha dispac'h er gevredigezh. Ne chom netra eus o oberennoù, pe dost, rak lakaat a raent da baeañ evit o c'helennerezh dre gomz. Evit bevañ e oa gwelloc'h dezho gwerzhañ eget reiñ.\nSofourien[kemmañ | kemmañ ar vammenn]\nAr brudetañ sofourien e oa Protagoras, mailh war ar gwir, Gorgias, ampart war ar retorik, Prodikos, unan eus ar re gentañ da studiañ ar yezh hag ar yezhadur, Hippias Elis, a lavare e ouie pep tra. Re all a voe, ha darn moarvat ne oant ket gwall onest: dezho e oa trawalc'h bezañ trec'h war arguzennoù an enebour.\nDarn, evel Trasimac'hos, a lavare ne oa gwir ebet gant an den gwan e-skoaz an den kreñv.\nProdikos a lakaas studi ar yezh da vont war-raok o lavarout e oa ret diwall ouzh ar gerioù a c'halle kaout meur a ster, ma klaske ster resis ar gerioù a-raok o implij evit ma ne vije ket kemmet o ster er gaoz. ....\nGallout a reer lavarout eo gant burutellerezh sokratek arguzennoù ar sofourien eo bet savet an hentenn brederouriezhel, hep ankouaat ar skoazell degaset ganto da gas war-raok skriantoù al lavar hag yezhadur.\nFañch Kerrain, "Kelennadurezh Platon hag ar Sofisted", Al Liamm, Nnn 308-309, p. 302-317\nAdtapet diwar « https://br.wikipedia.org/w/index.php?title=Sofouriezh&oldid=1963993 »\nKemmoù diwezhañ degaset d'ar bajenn-mañ d'an 18 C'hwe 2022, da 07:44.


Ribauldequin - Wikipedia\nRibaudequin e Kastell Castelnaud, Bro-C'hall. Adsavet eo bet a-ziwar tresadennoù Leonardo da Vinci.\nUr Ribauldequin, anvet ivez rabauld, ribault, ribaudkin, machine infernale pe arm ograoù, a oa un arm eus fin ar Grennamzer gant meur a ganol war un diaz oc'h implij bolodoù bihan. Implijet e voe e-pad ar XIVvet kantved hag ar XVvet kantved.\nTresadenn un arm ograoù hervez Konrad Kyeser, Bellifortis, embannadur 1430\nPa veze tennet gant an arm en un taol e veze krouet ur barrad bolodoù houarn taolet war an enebour. Implijet e oant bet, dreist-holl e penn kentañ ar XVvet kantved, goude-se e oant implijet muioc'h evel armoù difenn enep den. An anv arm ograoù a zo deuet dre m'eo heñvel a-walc'h neuz kanolioù lies an arm ouzh re ar benveg sonerezh.\nTresoù eus ar Ribauldequin gant Leonardo da Vinci\nAdtapet diwar « https://br.wikipedia.org/w/index.php?title=Ribauldequin&oldid=1796217 »\nKemmoù diwezhañ degaset d'ar bajenn-mañ d'an 1 Mez 2018, da 16:27.


Pajenn:Marigo - Abrege eus an Aviel.djvu/28 - Wikimammenn\nPajenn:Marigo - Abrege eus an Aviel.djvu/28\nAr Sul quenta\nvoa dianquet Jesus ; ar pec’her a dle gant muy a ræson beza affliget ha caout e galon mantret pa en deus collet ar c’hras, pa en deus collet Doue.\nGoëla a rit pa velit ho Tad, ho Mam pe ho Crouadur o vervel ; goëla a rit pa erru gueneoc’h ur c’holl temporel benac, ha ne ret van ebet pa gollit ar c’hraç, pa zeu hoc’h ene da vervel dre ar pec’het. Cousgoude en ur goll ar c’hraç-ze, e collit ar mad souveren, e collit ar Barrados, e collit Doue, e collit tout. Na voëlit quet evit c’holl eus a draou ar bed-mâ, ho taëlou n’o rentint quet deoc’h ; mæs goëlit abalamour ma hoc’h eus collet ar c’hraç, an daélou-ze a raï deoc’h he c’havout.\n2. P. Considerit penaus ar Verc’hes santel querquent ha ma santas e oa dianquet he Map, a zistroas da Jerusalem d’e glasq ; evelse ive, pec’her, querquent ha ma hoc’h eus collet graç Doue, querquent ha ma ouc’h couët er pec’het, labourit da sortial eus ar stad maleürus-ze hep\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/28&oldid=94386 »\nKemmoù diwezhañ degaset d'ar bajenn-mañ d'an 28 Her 2016, da 18:07.


Pajenn:Le Clerc - Ma beaj Jeruzalem, 1902.djvu/27 - Wikimammenn\nPajenn:Le Clerc - Ma beaj Jeruzalem, 1902.djvu/27\nvad hag e roan o frankiz d’am daoulagad da zellet ha d’am speret da redek. ’Vit ar wech kentan e taulan ple d’ar Rhon, a hedomp pemp heur ’zo : eur ster ledan, a red an dour anei ken buhan, ken e larfe ’n nen e ve konnaret.\nC’hoaz e hedomp anei betek Arlez, kaeran kær o defoa gwech all ar Romaned en Bro-Brovans. Mogerio uhel, ha n’int ket c’hoaz peurdispennet, a welomp enni euz an hent-houarn.\nTu gin ar Brovans : plenen veinek ar C’hrau. — Ar Mistral o choari e bautr.\nAdalek Arlez, e tistagomp diouz ar Rhôn. Heñ a gas e zour ’trezek ar mor, war du ar c’hreiste, kemeret gantan stum eur forc’h daouvizek ; rak daou wele an euz breman, a hanver anê ar Rhôn beo hag ar Rhôn maro.\nNi a dro ’trezek ar zav-heol evit tapout Marseilh dre an hent-houarn. Mes da c’hortoz, pebez bro, ma Jezuz ! Biskoaz ken trist n’em euz gwelet ! Plad-plad eo, ha goloet a vein bihan, a zo bet digaset aboue pell amzer gant ar Rhôn hag an Durans (ar ster-man hon deuz treuzet goude Avignon). Ar vein munud-se a ra aman d’an douar ’vel eur gwiskad, an euz d’an neubeutan\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/27&oldid=107721 »\nKemmoù diwezhañ degaset d'ar bajenn-mañ d'an 15 Gwe 2017, da 15:12.


C’houæc’hved pennad — VII - Wikimammenn\nC’houæc’hved pennad — VII\nR. Prud’homme, 1903 (p. 171-174)\n◄ Moger an daelo : goueladek ar Judevien Perag e zo kaz ouz ar Judevien. — Diabarz eur sinagogen Noz-du en Jeruzalem. — An dud ebarz, ar chas e-mæz ! ►\nKoulskoude ’zo drouk ennomp o welet Judevien all a zav a-wejo o daoulagad diwar o lever evit ober d’imp sello ’dreuz. Evidon-me, birviken n’am ije kredet tremen en o zouez ha mont ma-unan betek penn an hent dall ec’h int bodet ennan. N’on ket ’vit lemel euz ma speret ’pez o deuz græt ’boue naontek kant ’la ’vit goaskan Jezus-Krist hag ar gristenien, ha ’vel santout a ran, er mare-man, yen o c’hontel en em c’hein. Mar o deuz kement o zrouk ouz eur « Goim » (an hano-ze a roont d’ar c’hristen), pegen kazuz na dle ket bean ’vite belek an Hini o deuz krusifiet !\nEpad eman ma speret gant se, e treuzan gant ma *strollad karter ar Judevien. Goude bean gwelet ’nê o ouelan dindan o moger, e fell d’imp gwelet ’nê o pedi en o sinagogen. An hano-ze a roer d’o zi-peden. An hini ec’h eomp enni he deuz en e fevar c’hoste ar memez hed, pemzek metr pe war-dro. Er c’hreiz, savet war dreustelio, e zo eun daul goloet a leverio, en-dro d’ei pemp pe c’houæc’h den arru war an noad : me *gred eo ar re-man ar rabined pe doktored al Lezen. Ar Judevien (pautred hebken ec’h int) a zo eun tamm dre-holl, darn en o zav, darn en o c’hoaze ; hini ’bed anê na zo diskabel : bonnedo ’zo gante, pe zoken toko ; rag meur a hini a zo gwisket e giz an Europ. Euz a bep seurt bro ec’h int. ’Vit laret ar virione, n’o deuz, ha na garont bro e-bed ’vel ma karomp ni Frans hon bro, ha Breiz hon broik. ’Vit diskoel ar garante-ze ec’h omp *goest ni da rei hon mado, hon foan ha beteg hon bue. Na c’houlet ket, avad, kement-se digant ar Judevien. Forz ’zo d’ê pelæc’h bean, gant ma refont arc’hant ?\nKoulskoude e seblantont kaout breman c’hoant d’en em vodan en Jeruzalem hag en Douar Santel : mar dalc’h o *niver da griski, e c’hallfent bean trec’h, hep dale, da Vuzulmiz.\nEuz dre-holl en em dennont aman : setu perak, en o sinagogen, e welomp war o fenn toko a bep sort giz. Ni a vir ive hon zoko, hag a dremen ekreiz ar pankcho hag ar skabello hep na lavar den netra d’imp. Pep-hini eman o zaoulagad war e levr ; gwech ha gwech all koulskoude e rer d’imp eur zell dizeblant. Delc’hel a rer da bedi en-dro d’imp, ’vel pa na vijemp ket aman. Lenn a vouez uhel, huchal, hirvoudi a rer, pep-hini ’vel ma kar : eun ’dourni ’zo gante, sort n’am euz klevet gwech e-bed. Ar penno ive na baouezont ket da finval : sevel ha disken a reont ha wardro gante e pleg hag e tispleg an hanter euz ar c’horf : larout a rafe ’nen *merc’hodenno a dalc’her da jachan warne gant eun neuden ’vit o delc’hel da finval.\nFentuz eo eta gwelet ha klevet ar Judevien o pedi en o sinagogen. Koulskoude e tremen d’in ar c’hoant da c’hoarzi pa glevan eur vouez reiz, ha danve enni, o tistonan a-dreist d’ar re-all : bean eo hini eur c’haer a den koz, a zo æt gant eur vantel wenn da ganan dirak eun armel zakr an em gav er penn pellan euz ar zal, hag a virer enni leverio koz al Lezen. Eilan ’ra e-unan an doktor koz gant ar re-all evit kanan eur psalm. Mes tevel a ra heb dale, hag ar safar da hadkrigi. Arc’hoaz, de ar sabat, e vo pedet aman adarre gant ar memez trouz. Me ’gred zoken eo an daou c’hir-ze, sabat ha safar, kindirvi gompez pe breuder, mar n’int ket ar memez gir. Gant kement a drouz hag a dizurz e ped ar Judevien de ar sabat, ken e ve roet hano o de peden da gement trouz vraz a glever.\nAdtapet diwar « https://br.wikisource.org/w/index.php?title=C’houæc’hved_pennad_—_VII&oldid=104713 »\nKemmoù diwezhañ degaset d'ar bajenn-mañ d'an 26 Gou 2017, da 17:04.


Menezaoter - Wikipedia\n265 ann. (2018)\n48° 12′ 16″ Norzh\n1° 08′ 45″ Kornôg / 48.2044444444, -1.14583333333\nkreiz-kêr : 194 m\nbihanañ 105 m — brasañ 194 m\nMenezaoter (Montautour e galleg) a zo ur gumun eus Breizh e Kanton Gwitreg-Reter e departamant Il-ha-Gwilen.\n22 waz a gollas o buhez abalamour d'ar brezel hervez monumant ar re varv, d.le. 7,03% ag ar boblañs hervez an niveradeg bet graet e 1911; pevar anezhe a varvas e miz Eost 1914 en Emgann Rossignol e Belgia .\nD'an 8 a viz Even 1944 e voe un emgann etre nijerezioù alaman ha SUAat; ur c'harr-nij Mustang P-51C (marilhet 42-103299 ha kodet D7-?) eus aerlu SUA (United States Army Air Forces) a gouezhas e "La Réhorie" e Menezaoter; lazhet e voe e sturier, douaret eo er Brittany American Cemetery e Montjoie-Saint-Martin e departamant Manche e Bro-C'hall ; un nijerez Focke-Wulf 190 A-8 eus an aerlu alaman (Luftwaffe) a gouezhas e "La Réhorie" ivez; lazhet e voe he sturier, douaret eo e Mont-de-Huisnes .\nBrezel Aljeria: mervel a reas ur milour e miz Even 1956 en un ospital e Pariz .\nAdtapet diwar « https://br.wikipedia.org/w/index.php?title=Menezaoter&oldid=1869294 »\nKemmoù diwezhañ degaset d'ar bajenn-mañ d'an 30 Meu 2020, da 13:16.


août | 2015 | ur blog eo …\nan neved meur\nPublié le 30/08/2015 par Yann-Ber\nNeved, azeuldi e goudor pileroù betoñs, riboul gourhent ma red trepasoù puilh ha strizh etre marc’hadourezhioù berniet a vil vern dindan un neñv a-ispilh outañ koroll ar c’hameraoù hag an uhelgomzerioù, pell-pell a-us d’ ar pennoù. An dud a ya a bep tu da vagañ o feiz landreant ha prim, evezhiet gant morianed lufrus o fennoù moal ha gant millagadoù ar stlenneg, a-unanoù pe a-diegezhioù, bepred digenvez en ec’honder goullo skedus, marmor ha gwer ha livioù flamm, warno sonerezhioù dispan, dister, disked, ha mouezhioù, ha hopadennoù dianav, dizanv, ha tarav kammedoù skuizh ha ruilhadennoù karrigennoù.\nA-hed an deiz, paket e las ar voest c’houllo safarus da c’hounit o zamm greun, e tro gward ar c’hefiourezed linennet war an aridennad kefioù betek an dremmwel. Mousc’hoarzhus, hegarat, seven, takennoù denelezh en aloubidigezh an dizenelaat reizhiadek e gourc’hemenn un doue marlonk e kompezont an aon a sav ennon peuzloen kollet er beurevezh nevez. An iskrouadur ac’hanon, digenvez, dic’hoanag, kenderc’het evel milionoù all war an tamm douar-mañ gant yoc’hekaat vil ar gwerinelezhioù beveziñ, a adkav en o mousc’hoarzh, er gerioù eskemmet, un tamm fiziañs en dazont.\nPublié le 25/08/2015 par Yann-Ber\nHag e ouzer pegoulz eo echu ?\nNann avat. Kement-se a zispleg perak e kendalc’her.\nPadal e tilezer meur a wech ar pep priziusañ war ribl an hent.\nNe dalvez ket n’ eur ket bet davit teñzorioù all.\nLost in Translation. Hag ez eus gant an titl kement hag ez eus er film ? Hag he deus an aozerez pleustret a-zevri gant an hanter eus ar pezh n’ emañ ket er film hogen a ra danvez ar film ?\nSouezhus eo klevout pezh a lavar an dud diwar-benn an oberenn.\nUnan eus ar filmoù rouez a ro din ur soñj eus ar pezh a zo , pe a c’hell bezañ, an den eo. An danvez na c’haller ket touch, na c’haller ket muzuliañ, na c’haller ket derc’hennañ, dezerc’hañ.\nHa n’ eus ket eus translation ar pred, an etre-daou, an ober glan ?\nNe vezer e nep lec’h ha pep tra a c’hell c’hoarvezout, ar rezid etre un emframm hag un all, ma ne reer ket ar pezh a zo ret ober hogen ar pezh a zo hetus, gwirion, ket ar soliadelezh hogen hon denelezh donañ.\nAn div dudenn zo kaer, brokus, ouzh en em lakaat en arvar. Ne dec’hont ket rak o zonkad avat, nemet e tegasont kened ennañ, er bed tro dro dezho. Ar c’hrouiñ izekañ.\nSiwazh ned aint ket pelloc’h gant ar pred burzhudus-se pa ne emouezont ket ouzh o saviad.\nAr gouloù o flistrañ a yelo da lutig arlezat en o buhez pavezet a sodelloù evel o labour bara, o friedelezh. Skrivañ ? Diskoulm hiniennel, handerc’hañ, tec’hadenn all…\nPerak on bepred dipitet gant an dibaboù a ra an dud, peogwir int dibaboù ?\nDigenvez, a lavare a-zivout an tudennoù an dud o doa labouret war ar film. Ya ha nann. Tudenn ar plac’h o treuziñ un dachenn ec’hon ha goullo e-kichen un neved zo an tostañ ouzh an holl zenion dre an doare ma ‘z eo filmet. Distremenet he deus goullo ar plac’h a c’hortoz he gwaz aet d’ al labour. Distremenet he deus fistilh safarus labourerion ar metaouioù arzel. Tizhet he deus ar sevenadur en tu all d’ ar stuzegezh japanat dre he buhezañ izekañ a zo mont a gammedoù sioul davit ar savadur. An tostañ ouzh un ober rezidek emeur. Dilezet eo bet an difreterezh boas er filmoù amerikan, pezh n’ eo ket lavarout ez eo fall an difretrezh-se pa ‘z eo savet gant tud barrek war o micher a zo oberiañ diduamantoù.\nKalz muioc’h eget treiñ pe treuzlec’hiañ eo an translation-se. Ur pred ma eskor ar vuhez eo.\nN’ eus netra da lavarout, nemet sellout.\nLost in Translation, film gant Sofia Coppola, Stadoù-Unanet, Japan, 2003\nPublié le 17/08/2015 par Yann-Ber\nEr stroll merc’hed yaouank staliet ouzh an daol nes ez eus unan. N’ eo ket koant. Kaer eo, eus ar seurt kened diamzer.\nE dremm zo taer ha flour. He blev damhir o deus stummoù fiñvus a ro nerzh sioul ha buhez dezhi. He mousc’hoarzh zo ledan hag uvel, un dremmwel steuzidik.\nMa n’ he dije ket sellet diouzh va zu ne ‘m bije ket taolet evezh outi.\nSkañv e oa sellad he daoulagad glas glizin. Nijet eo kuit pa ‘m eus sellet outi evel ur valafenn o vont a vleunienn da vleunienn.\nTañva a ra ar blijadur a vezañ gant he mignonezed ha arvestiñ ouzh an dud er c’hafedi.\nSioul eo e-mesk fistilh he c’homerezed na baouezont ket un eilenn a gomz hag a c’hoarzhin, ul loa-zour o splannañ war c’horre gwagennek ul lenn vras dindan an avel veure.\nNa yaouank eo ha koulskoude leun-klok gant peurgened ar bed, tremened ha dazont.\nOuzh he gwelout e teuer da soñjal ez eo ar gened hennad ar bed arvestet pa ‘z eo dister pezh a arvester eus ar bed.\nDeberzh edon aze. Talañ a ris va banne ha kuit, o kas ganin ur banne kened kompez e bro an dalled.\nPublié le 12/08/2015 par Yann-Ber\nRa vo meulet Doue evit ar pezh n’ en deus ket graet, mousc’hoarzh ar plac’h he lagad birvidik, kelc’hioù nijadenn ar c’hwibon en oabl ur valeadenn, bleunioù nevez ar sitrouilhez bep beure en ur morad glasvez, kement darvoud eskoret eus hon selloù war ar bed, hon gwezhiañ, dargouezhioù pinvidikaus. Ra vo meulet Doue a vezañ lezet ganimp, tud vunut, ul lec’h ken bras er c’hrouiñ.\nPublié le 07/08/2015 par Yann-Ber\nPlac’h ar fast food n’ he deus ket dibabet he labour. N’ he deus ket dibabet labourat. Ur redi groñs eo dezhi.\nLabour ten ar re enfredet evit an hañv zo he lod, a stael da stael, eus ar privezioù d’ar fritezerezh, euriadoù kemmus, teir amañ, teir aze, etre daou benn an deiz, un hanter eurvezh karr mont ha dont da bewech, etre div eur goude kreisteiz hag un eur diouzh ar beure.\nStudiañ he deus dibabet ha ker e koust. Ret eo talañ evit studiañ ha n’eo ket nemet bezañ barrek. Diarc’hant eo, ha goût a oar e vo ten.\nN’ he deus ket mezh rak labourat, ne glemm ket rak an aozioù labour, n’he deus ket mezh rak he gourc’hwel. Plijus eo ober war-dro an dud, aozañ dezho ur frapad didrabas. Kiañ a ra ha dister eo ar gopr, aze emañ an dalc’h.\nAr vezh zo gant sav ar gopr, frouezh un urzhaz frammet mat da zispriziañ an dud, da zistrujañ o barregezhioù priziusañ. N’ eo ket gopret diouzh talvoudegezh he labour. N’ eo ket gopret diouzh he ezhommoù. Gopret eo diouzh landreantiz ar gevrannegeion, diouzh an amzer a foranont da aozañ un orged a c’herioù cheuc’h d’ en em wennañ.\nDaoust dezhi e pleg dindan dorn galloudus ar vistri o deus a bell ‘zo dilezet o barregezhioù da gaeraat ar bed evit kalfichat ur glogorenn kloz en dro dezho a anvont bed.\nPlac’h ar fast-food ne wel ket ar re gripon o spered krez ha laer. Seveniñ a ra ar pezh a zo o tont. Ne soñj nemet emañ o sevel ur bed, ha mar kouezh dindan taolioù ganas aeledigoù Doue he sacho d’ an ifern he devo gwarezet diouzh o lastez un tamm kened.\nPublié dans eztaol, kevredigezh\t| Marqué avec handerc'hañ\t| Laisser un commentaire


Bagad Lann Bihoue - 13 munud e Breizh\nPublié le 16/05/22 12:05 -- mis à jour le 16/05/22 12:05\nBagad Lann Bihoue / Le bagad de Lann-Bihoue - 13 munud e Breizh : Bet eo bet Dewi o heuliañ bagad Lann Bihoue evit kompren perak emañ ken brudet er bed a-berzh.\nTheo a gont da zewi penaos eo buhez ar bagad ha perak en deus dibabet bezañ e-barzh.\nMil-vrudet eo bagad Lann Bihoue met n'eo ket ur bagad evel ar re all avat. An talabarderien, biniaouerien ha taboulinerien a zo ivez martoloded ar morlu. Peseurt buhez 'zo gant sonerien ar bagad ispisial-mañ ?\nHa soudarded evel ar re all int ?\nBet eo bet skipailh Brezhoweb o heuliañ ar bagad nemetañ a-vicher evit rann nevez 13 munud e Breizh.\nMe gav din e vije gwelloc'h c'hoazh skrivañ - e doare ofisiel - Bagad Lann Bihoue ha n'eo ket Bagad de Lann Bihoue.\nAr re a oar ar brezhoneg a gompreno. Evit ar re all, e vo mat ivez a soñj din.


[ 8131-8145 / 8606 ]\n533 / 20534 / 20535 / 20536 / 20537 / 20538 / 20539 / 20540 / 20541 / 20542 / 20543 / 20544 / 20545 / 20546 / 20547 / 20548 / 20549 / 20550 / 20551 / 20552 / 20\nUr sizhun, un istor : sizhun 20 \n18 a viz Mae 1966. Un dekred-lezenn a embann e rank serriñ govelioù an Henbont, ‘tal kichen an Oriant. Krouet e oa bet an embregerezh e 1860 gant ar vreudeur Trottier, da vare an dispac’h greantel, ...\nUr sizhun, un istor : sizhun 21 \n23 a viz Mae 1901. Ganet eo Joséphine Petton, lesanvet ivez « Fine », e Lambaol-Blouarzhel. E-pad bloavezhioù ha bloavezhioù e lakaas an dud da dreuziñ an Aber Ildud war he bagig.\nUr sizhun, un istor : sizhun 22 \n29 a viz Mae 1949. Distrujet eo skolaj Sant Frañsez Zavier e Gwened abalamour d’un tan-gwall. Aozet e vez an distro-skol d’an 8 a viz Even, hag a-drugarez d’an dud a youl-vat deuet da sikour evit ...\nUr sizhun, un istor : sizhun 24 \n14 a viz Even 1931. Ouzhpenn 5oo den a bign e-bourzh ar Sant-Philibert, ur vag-dre-dan, evit mont eus Naoned da Nervouster. Da vare an distro, da 5 eur abardaez, eo troet an amzer da fall. Un nebeut ...\nUr sizhun, un istor : sizhun 26 \n29 a viz Even 1976. Aet eo ar maout gant Eric Tabarly er pempvet redadeg treuzatlantel saoz. War e vag Pen Duick 6 e lakaas nebeutoc'h eget 24 devezh evit treuziñ ar meurvor Atlantel, eus Plymouth e ...\n10 a viz Gwengolo 1905. An Aotrou Billette de Villeroche, maer Konk-Kerne ha perc’henn ur fritur, a ziviz aozañ ur gouel kengret gant pesketaerien ar vro. Diaes-tre eo an traoù evito hag o familhoù ...\nUr sizhun, un istor : sizhun 37 \n14 a viz Gwengolo 1977.\nErru eo poent an distro-skol evit miliadoù a vugale. E Lambaol-Gwitalmeze e tigor ar c’hentañ skol Diwan, gant pemp bugel hag o c’helenner ha kaner Denez Abernot. ...\nUr sizhun, un istor : sizhun 38 \n18 a viz Gwengolo 1944. Fin an Eil Brezel Bed. Abaoe 1500 devezh e oa aloubet kêr Vrest gant an arme alaman pa zivizas an amerikaned dieubiñ anezhi ha lakaat neuze un termen d’ar brezel spontus-se a ...\nUr sizhun, un istor : sizhun 39 \nFin miz Gwengolo 1949. E-giz bep bloaz abaoe 3 c’hantved e tegemer kêr Vrest Foar Sant-Mikêl e-pad dibenn-sizhun diwezhañ ar miz.\nDont a ra an holl, reoù vras ha reoù vihan, tud a-vicher pe ...


Brezel 1898 etre Spagn hag ar Stadoù-Unanet - Wikipedia\nBrezel 1898 etre Spagn hag ar Stadoù-Unanet\n(Adkaset eus Brezel 1898)\nPeñseadenn al lestr stadunanat Maine,\ne porzh La Habana e 1898.\nBrezel 1898 (Guerra de Cuba pe Desastre del 98 e Bro-Spagn; Guerra hispano-cubano-norteamericana e Kuba; Guerra hispanoamericana e Puerto Rico,Spanish–American War en saozneg e SUA), a voe ur brezel etre Spagn ha SUA, hag a c'hoarvezas etre Ebrel hag Eost 1898, e-pad brezel-dieubiñ Kuba (1895-1898).\nDa neuze ne rene ket an infant Alfonso XIII, hag e vamm Maria Kristina Aostria (1858-1929), intañvez Alfonso XII, a oa rejantez, ha Práxedes Mateo Sagasta a oa prezidant ar gouarnamant spagnol, pa oa William McKinley prezidant Stadoù-Unanet Amerika.\nKlask a rae SUA lakaat o c'hrabanoù war douaroù tramor diwezhañ a chome eus impalaeriezh Spagn, da lavarout eo Kuba, ar Filipinez, Puerto Rico ha Guam, war zigarez stourm evit o frankiz. Trec'h e voe SUA war arme Spagn.\nD'an 10 a viz Kerzu 1898 e voe sinet feur-emglev Pariz a roe galloud da SUA war an holl zouaroù-se a oa bet kollet gant Spagn.\nDizalc'h e voe Kuba betek 1901, pa deuas SUA da lakaat o c'hrabanoù war drevadennoù spagnol ar Mor Karib.\nEr Filipinez aloubet gant SUA e krogas brezel 1899-1902, etre an emsaverien ha SUA. Ar peurrest eus an douaroù dalc'het gant Spagn er Reter Pellañ a voe gwerzhet d'an Impalaeriezh alaman, gant Feur-emglev 1899, etre Spagn hag Alamagn, del 30 de febrero de 1899, por el cual España venderá al Imperio alemán sus últimos archipiélagos — Inizi Mariana (war-bouez Guam), ar Palaos ha las Carolinas— evit kement ha 25 milion a varkoù.\nStad an traoù[kemmañ | kemmañ ar vammenn]\nWar an diskar edo galloud Spagn abaoe koll Kreisteizamerika, hag e dibenn an XIXvet kantved ne chome nemet un toulladig douaroù er Meurvor Habask, Afrika, hag an Indez. Dizalc'h e oa an darn vrasañ eus an impalaeriezh trevadennel ha kalzik eus ar re a chome e dalc'h Spagn a oa o klask ober heñvel.\nBagadoù emsavidi a oa oberiant er Filipinez, hag e Cuba e oa bet un emsavadeg armet ivez e-pad ar Brezel Dek vloaz, entre 1868 ha 1878, da glask gounit an dizalc'hiezh pa voe disklavet e sklaved gant ar planter Carlos Manuel de Céspedes ha savet un arme. 37 planter all a reas kemend-all hag a savas Bonreizh Republik Kuba.\nWar-dro 1894 e oa postet arc'hant amerikan er plantadegoù korz-sukr ha labouradegoù-sukr Kuba, kement ha 50 milion a zollaroù amerikan, hag ar c'henwerzh etre an div vro bep bloaz a save betek ur 100 milion a zollaroù US. Sukr dreist-holl a veze kaset da SUA. Ouzhpenn-se, diskibien a oa d'an amiral Alfred Mahan, a wele Kuba evel al lec'h gwellañ da ober perzhier-brezel tost da SUA;\nMet bec'h a oa e Cuba, hag er baourentez vras e oa ar bobl izel.\n↑ Military Map, Island of Puerto Rico (1898). Kavet : 2013-10-22.\nAdtapet diwar « https://br.wikipedia.org/w/index.php?title=Brezel_1898_etre_Spagn_hag_ar_Stadoù-Unanet&oldid=1870413 »\nKemmoù diwezhañ degaset d'ar bajenn-mañ d'an 10 Ebr 2020, da 11:33.


Pajenn:Sales - Introduction d’ar Vuez devot.djvu/119 - Wikimammenn\nPajenn:Sales - Introduction d’ar Vuez devot.djvu/119\nhent eus ho silvidiguez. Antretenit liessa ma c’hellot ahet an deiz ho speret e presanç Doue dre voyen unan bennâc eus ar peder fæçon am eus merquet deoc’h en eil chabistr eus ar guevrern-mâ : sellit petra a ra Doue, ha petra a rit hoc’h-unan ; guelet a reot e zaoulagat troet varzu-ac-enoc’h hac o sellet ouzoc’h continuelamant gant ur garantez hep e far. O va Doue, a leverrot-hu, petra n’am eus-me ar guel ac’hanoc’h ato, couls ha ma hoc’h eus ato ar guel ac’hanon ? perac e songit-hu enon-me quement, o va Autrou ; ha perac e songeàn-me enoc’h-hu quen nebeut ; p’eleac’h emaomp-ni, o va ene ? hor guir blaç eo Doue, ha p’eleac’h eo en em guefomp-ni ?\nEvel ma o deveus al laboucet o neiziou evit en em retira enno pa o devez izom, ha ma o deveus ar c’harvet o bojennou hac o c’hreou pe en re en em boulsont hac e cuzont evit quemeret ar frescadurez hac an disheaul en han ; toudememes, Philotee, e tle hor c’halonou quemeret ha choas ur plaç bennâc bemdez pe var Menez Calvar, pe e gouliou hor Salver, pe en tu-all bennâc a dost dezàn, evit en em retira eno e peb-seurt occasion hac evit en em disquiza diouz an occupationou exrerieur, ha beza eno evel en ur c’hre evit en em zifen ouz an dentationou. Eürus vezo an Ene a allo lavaret d’hor Sslver gant guiryonez ; c’hui eo an\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/119&oldid=101850 »\nKemmoù diwezhañ degaset d'ar bajenn-mañ d'an 16 Mae 2017, da 22:19.


Journal de Renaud Camus, dimanche 13 novembre 2016\ncréée le lundi 14 novembre 2016, 23 h 02\nmodifiée le lundi 14 novembre 2016, 23 h 07Plieux, dimanche 13 novembre 2016, une heure et demie du matin. Il y a les grands moments, certes, magnifiques, pompeux, immédiatement emplis de majesté et d’inscription dans ~~~ ~~~~~~ ; ~~~~~ ~~~ ~~ ~~ ~~~~~~ ~~~~ ~~~~~ ~~~~~~~, ~~~~ ~~~~~~~~~~~~~~, ~~~~~ ~~~~ tirent tout leur ~~~~~~~ ~~~ ~~~~~ ~~~~ ~~~ ~~’~~~~~ ~~~~~, ~~’~~~~~~~ ~~~ ~~~~~~~~ ~~~~~~~ ~~~~~ ~~~ ~~~~~, ~~~~~ ~~’~~~~~~~ ~~~~~~~~~~~~ ~~’~~~~~, ~~~~ serait ~~’~~~~~~~ ~~~~~ ~~~~~ ~~~’~~~ ~~~ ~~~~~~~~~~~ ~~~~~ ordinaire.\nÀ partir d’Henri-Irénée ~~~~~~~, ~~~ ~~~ ~~~ ~~~ ~~~~~ ~~~~~ ~~~~~ ~~~~~~~~~~~ ~~~~~~~ ~~~ ~~~~~~~~~~~~~, ~~ ~~~~~, ~~~~~~~~, ~~ ~~’~~~~~ ~~~ ~~~~ ~~~~~~~, ~~~~~ ~~~~~~~~~ ~~’~~~~~~~~ ~~~~~~~~ ~~~~~~~~ ~~~~~ ~~~ nom commence par ~~~ ~~, ~~~ ~~~~ ~~’~~~ ~~~~~~~~~ ~~ ~~~~~~~~~~, ~~~~~ ~~~~~~. ~~~ ~~~~~ ~~~ ~~’~~~~~~ ~~ ~~~~~~~~ ~~~~ ~~~ ~~~~~~~~~ ~~~~~~ ~~~~~~, ~~~~~~~~, ~~~~~~~~~~~~-~~~~~~~~~~, ~~~ ~~~ ~~~~~~~ ~~~ Girodet, contre toute ~~~~~~~~, ~~~ L’Île-en-Dodon — ~~~~~~ ~~~ ~~~~ ~~~~ ~~~ ~~~ ~~~~~~~~~ ~~~~. ~~’~~~~-~~~-~~~~~~, ~~~~~~~, ~~’~~ ~~~~~~~ ~~~~ ~~~ ~~~~~~~, ~~~ ~~~~~~ ~~~~~~ ~~ ~~~ ~~~~~~~~~~~~~, ~~~~~ ~~~~~~~~ l’offenser. Mais justement : ~~~ déjeunais, ~~~ ~~~~ ~~~~~~ ~~~~~~~~~~ ; ~~~, ~~~~~ ~~~~~~ ~~~~~~~~~ ~~~~~~~~~~~~~~, ~~~~~ ~~~~ ~~~~~~~~, ~~~~~, ~~’~~~~~~~~ ~~~ ~~~~~~~ ~~~~~ ~~~ ~~~~~~~~~~~ ~~~~~~~~~~~~~, ~~~ ~~’~~~~~~~~~~ ~~~ ~~~~~~~~~, ~~~~ peut-être n’est rien ~~’~~~~~~ ~~~~ ~~~~~, ~~~ ~~~~~~~~~ ~~~~~~~~ ~~~ ~~~~~~~~~~~~~~ ~~~~ ~~~~~~~, ~~~~~ ~~~~~~~~ ~~~~~~~~~~~~~. ~~~~ ~~~’~~~~~~ ~~’~~~~~~ ~~~~~ ~~ ~~~~~, mind you. ~~~~~ ~~~~~~ ~~~ ~~~~~~~~, ~~~~~ ~~~~ fois.\nIl se peut ~~~~ ~~~ ~~~~~~~ Conversations ~~~ Sicile, ~~ ~~~~~~ ~~~~~~~, ~~~ ~~~~~~~~ ~~~~~~ ~~~~~~~ ~~~~~~~~ ~~~ ~~~ ~~~~~~ ~~~~~ ~~~ ~~~~~~~~~~~~~ ~~~~~ ~~~~~ ~~~ ~~~~~, ~~’~~~~ ~~~~~~~~~. ~~~ bien est-ce dans ~~’~~~~~~ ~~~~~ ~~~~ ~~’~~~~~~ ~~~ ~~’~~~~~~ ~~~~~~~ ~~~ ~~~~~~~~~~~~~~~~~~~~ ? ~~~~~ ~~~~~~~ ~~~ ~~~~~~~ ~~ L’Aleph, ~~~~~~ ~~~~~ ; ~~~~~ ~~~ ~~’~~~~ ~~~~ ~~~ ~~~~ ~~’~~~~ ~~~~~~. ~~~ ~~~~~ doute se plaçait-elle ~~~~~~~~~~ ~~~~~ ~~’~~~~~~~~~~~ ~~~ ~~~ ~~~~~~~~~~, ~~~~~~ ~~~ Vice-Consul, ~~~~~~ ~~~~ ~~~~~~~~ ~~~~~ ~~~ ~~~~~~~~ ~~~ ~~~~~~~~~~ ~~~’~~~ ~~~~~~~~~~ ~~~ ~~~~~~ ~~ ~~~~~~~~, ~~~ ~~~~~~ ~~~ ~~’~~~~~~~~ que ne désignent ~~~~~~ ~~~~~~, ~~~~~~ ~~~~~~~~~~, ~~~~ ~~~ ~~~~~~~~ ~~~~~~ ~~~ ~~~~~~~ — ~~’~~~~ ~~~ ~~~ ~~~~~-~~~ ~~~’~~~ ~~~~~ aller.\nCependant ~~~ ~~~~~ ~~~ ~~~~~~~~~~~~~~~ ~~~~~~~~~~~~~~~, ~~~~ ~~~~~ ~~~~~~~~~~ ~~~~~~~~~~~ déconsidère un peu, ~~~ ~~’~~~~~~~~~~~. ~~~ ~~~~~~ ~~~~~~~~ ~~~ ~~~~~~~~~~~ ~~~ ~~’~~~~~-~~~-~~~~~~ ~~~ ~~~~~~~~ ~~~~ ~~~~~ ~~~ ~~~~~~~~. ~~~ ~~~~~~~~ ~~~~~~ ~~ ~~~~~~~~~~ ~~~ ~~~~~~~~~~ ~~’~~~~~~~ ~~~ ~~~~, ~~’~~~~ ~~~ lumière, peut-être, en ~~~~~~~~ ~~~~~~~~~~~~~ ~~~~ ~~~~ ~~~~~~~ ~~~~~~, ~~~ ~~~~ ~~~ ~~~~~~. ~~~ ~~~~~~~~ ~~~~~~ ~~~~~~~~~ ~~~~~~~~~, ~~~ ~~~~~ ~~~~. ~~’~~~ ~~~~~~~~ ~~~~~~~ ~~~~ ~~~~~~~, ~~~~~ ~~’~~~~~~~ ~~~~~ ~~~~~.\nvoir l’entrée du dimanche 13 novembre 2016 et son image dans Le Jour ni l’Heure


Mogerioù-kreñv Kemper - Ville de Quimper (BZH)\nVous êtes ici : Degemer | Anavezout Kemper | Glad | Un nebeud lec’hioù da weladenniñ | Mogerioù-kreñv Kemper\nMise à jour le : 07.12.2011 | 16h35\nAmsklaer e chom istor orin ar mogerioù-kreñv, evel ma’z eo istor kêr. Ne oa gronnet nemet trowardroioù an iliz-veur (Tour ar C’hastell) gant ar voger-dro gentañ na oa ket gwall vras. Moarvat ne oa anezhi nemet peulgaeoù gant un nebeud dorioù-kuzh. En em astenn a rae er reter war-du kember an Oded hag ar Froud. Er c’hornôg ne oa nemet ul lodenn eus straed ar Gereon hag eus straed ar Geoded a oa e-barzh ar voger-dro. Dor bennañ straed ar Gereon, anvet Porzh Maen, zo ur gedig a-us dezhi. Bez’ ez eus un eil digor e straed ar Geoded.\nEr XIVvet kantved e oa bet kuitaet gant kêr he skrin eus ar Grennamzer. Deuet e oa ur ramparzh maen, gant balegoù-tarzhell, e-lec’h ar voger-dro gentañ, dindan ren an duged Yann Iañ ar Rouz (1237-1286) ha Yann II (1286-1305). Klozet e oa kêr gozh Kemper gant 1500 metr a vogerioù douret gant ar Froud, an Oded hag ar Stêr Deir. En norzh, douvezioù ur pemzek metr bennak ledander a wareze ar ramparzhioù diouzh an argadennoù a zeue eus an douar. Gwarezet e oa ar mogerioù-uhel-se gant tourioù-difenn lakaet amañ hag ahont. An hini brasañ anezho, an Tourbi pe tour Bihan pe tour Bizien, a dalveze ivez da lojeiz da ouarnour ar c’hreñvlec’h betek ar 16vet kantved. Triwec’h metr e oa e dreuzkiz, ha betek pevar metr ledander e oa e vogerioù. Ne chom nemet un tour hiziv an deiz : an tour Neved. Anat eo warnañ ez eo eus ar XIVvet hag eus ar XVvet kantved. Toullet e oa bet div darzhell en e lodenn izelañ er pemzekvet kantved evit reizhañ ar savadur diouzh araokadennoù ar c’hanolioù. Gantañ e c’haller ijinañ pegen bras e oa ar mogerioù-kreñv aet da get en deiz hiziv.\nKoulskoude e chom darnoù eus ar ramparzhioù kozh. Ul lodenn, bordet gant an Oded gwechall, en em astenn eus an eskopti kozh betek al lec’h ma oa an tour Pennalenn en e sav. E straed Juniville e oa bet talvoudekaet ur pennad-moger all pa oa bet toullet ar straed. War-dro straed an Douvezioù ez eus un tamm ramparzh a bep tu da dour-difenn diwezhañ kêr. Ul lodenn vras all eus ar ramparzhioù a dalvez da glozañ ar skolaj an Tour d'Auvergne a sko war blasenn an Tourbi. Erfin, a-hed ar Picheri, e c’hall ar bourmenerien gwelet un nebeud mogerennoù zo bet savet tiez-annez warno.\nDre c’hwec’h dor kreñvaet e c’halle an den mont e kêr. Tost d’an Tourbi e oa un nor gant ur pont-gwint ma veze degemeret ar veajourien a zeue eus Brieg, Kastellin pe Brest. Klokaet e oa ar savadur-se gant porzhioù Santez Katell, Sant Frañsez, Medard, Sant-Anton hag ar Rakkêr . D’ar mareoù freuz ne c’halled mont nemet dre borzhioù Medard ha Santez Katell. Homañ ziwezhañ e oa an hini veurdezusañ, moarvat, gant he font-gwint sterniet gant daou dour bras. Difennet e oa porzh Medard gant ur pont-gwint ha div gloued. Tost d’al lec’h ma oa ez eus ur gedig korbellek mistr en deiz hiziv.\nE kember an Oded hag ar Stêr Deir e oa ur c’hastellig dugel en e sav hag a skoe war naozioù an div stêr. Un toullad darvoudoù a oa bet pa oad o sevel anezhañ. E 1209-1210, Gwion Thouars, pried an dugez Konstanza Vreizh, a grogas da sevel un ti kreñvaet war douaroù a oa e dalc’h an eskob. Fuloret-ruz e oa bet an eskob, hag eñ ha lakaat berz war douar an dug. Distrujet e voe ar savadur a-benn ar fin. Daou gantved diwezhatoc’h (1399) e klaskas ivez Janed Navarra, intañvez Yann IV, lakaat sevel ur c’hreñvlec’h er memes lec’h. Eskumunuget e voe ofiserien an dug gant an eskob, ha hennezh da lakaat berz war an eskopti a-bezh. Torret e voe ar chanter ur wech c’hoazh. Betek ar pab e voe kaset an afer zoken, hep disoc’h ebet. E 1452 e kendalc’has an Dug Pêr II gant al labourioù da sevel ar c’hreñvlec’h daoust da eneberezh an eskob. Goude ma voe klasket kompezañ an traoù meur a wech e voe anzavet d’an dug, a-benn ar fin, ar gwir da sevel mogerennoù. E 1453 e voe echuet kastell an dug, anvet ivez “kastellig”, ha gouestlañ a reas an dug ratreañ ivez ar voger-dro a ginnige kouezhañ en he foull da neuze.


Nikolaz Mira - Wikipedia\n(Adkaset eus Sant Nikolaz)\nSant Nikolaz a zegas amañ. Evit sterioù all Sant-Nikolaz, gwelet Sant-Nikolaz (disheñvelout).\nSant Nikolaz, anavezet evel sant Nikolaz Mira pe sant Nikolaz Bari, a oa ganet e Patara, en Likia, en 270, ha marvet en 345 a oa eskob Mira en Azia Vihanañ. Ur sant poblus eo, ha diwarnañ eo bet krouet an Tad Nedeleg.\n1 Etre istor ha mojenn\n2 Bez ar sant\n4 Sant paeron\nEtre istor ha mojenn[kemmañ | kemmañ ar vammenn]\nKempredad Sened-Meur kentan Nikaia e voe. Hervez an hengoun e saveteas o buhez da dri ofiser roman bet kondaonet e gaou d'ar marv gant an impalaer. Argouroù en deus roet ivez da veur a blac'h yaouank paour, a vije bet tonket d'an dizenor hep e skoazell. Ar burzhudour bras-mañ a vez kehelet a-unan gant an ilizoù reizhkredennek ha katolik. En XIvet kantved eo e kreskas e vrud er C'hornôg, gant treuzdougenadur e relegoù da gêr Bari, e kreisteiz Italia.\nBez ar sant[kemmañ | kemmañ ar vammenn]\nBez Sant Nikolaz, e Thomastown, en Iwerzhon.\nMeur a vez zo anavezet dezhañ, pa voe kaset e relegoù eus Azia da Europa.\nA bep seurt mojennoù zo bet steuet diwar e benn.\nDarn a ra anv eus Sant Nikolaz o saveteiñ listri hag a oa o vont da goll war ur mor diroll, pe o sioulaat an avelioù, pe o sturiañ al lestr d'ar porzh.\nD'ar 6 a viz kerzu emañ Gouel Nikolaz, e meur a vro en hanternoz ha kreiz Europa, ha dreist-holl Belgia, Luksembourg, Loren, Elzas, an Izelvroioù (broioù eus an Impalaeriezh Santel), hag Alamagn dre vras, ha Suis, ma ro profoù d'ar vugale fur. Lidet e vez ivez en Akitania, Spagn hag Italia.\nSant paeron[kemmañ | kemmañ ar vammenn]\nSant paeron Loren ha Rusia eo, hag ivez hini Freiburg (Suis) hag ar skolidi.\nEr gontadenn Bertele, e Koñchennoù eus Bro ar Stêr Aon.\nBez Nikolaz : https://www.theguardian.com/world/2017/oct/04/santa-claus-tomb-may-have-been-uncovered-beneath-turkish-church-saint-nicholas\nAdtapet diwar « https://br.wikipedia.org/w/index.php?title=Nikolaz_Mira&oldid=1889543 »\nKemmoù diwezhañ degaset d'ar bajenn-mañ d'an 8 Kzu 2020, da 13:56.


Jacques Daret (1404 e Tournai - 1470) a oa ul livour flamank.\nE Tournai e voe ganet Jacques Daret. E 1427 e voe deskard e stal-labour Robert Campin, ma chomas e-pad 15 vloaz. Goude-se e labouras evit duged Bourgogn, hag ivez evit abad abati Saint-Vaast e-pad 20 vloaz.\nE 1454 e labouras war ginklañ kêr Lille gant pevar deskard. E 1468 e labouras war ginglañ kêr Brugge gant arzourien all evel Hugo van der Goes da-geñver eured Charlez Valois-Bourgogn ha Marc'harid York.\nStern-aoter abati Saint-Vaast en Arras eo e oebrenn vrudetañ, ne chom nemet peder fanell anezhi.\nStern-aoter ar Werc'hez, (1433-1435) peder fanell :\nGouel Maria-lid, Mirdioù broadel Berlin\nAzeulerezh ar Rouaned, Mirdioù broadel Berlin\nAr C'hinivelezh, Mirdi Thyssen-Bornemisza, Madrid\nAr C'hinnig en templ, (1433-1435), eoullivadur war goad, 57,5 x 52 cm, Mirdi Petit Palais, Pariz\nAdtapet diwar « https://br.wikipedia.org/w/index.php?title=Jacques_Daret&oldid=1458588 »


Lucas van Leyden : Emboltred\nLucas van Leyden, Lucas Hugensz pe c'hoazh Lucas Jacobsz (1494 e Leiden - 8 a viz Eost 1533 e Leiden), a oa ul livour hag un engraver izelvroat.\nLucas van Leyden a voe ganet hag a gasas lod brasañ e vuhez e Leiden. Gwelet e vez evel unan eus engraverine wellañ holl istor an arzoù. Gant e dad e teskas ar vicher, hag ivez gant Cornelis Engelbrechtsen. an daou zen-se a oa livourien, padal e oa Lucas un engraver dreist-holl. Ne ouezer ket penaos e teskas teknik an engraviñ, met an engravadenn gentañ a anavezer diwar e zorn (Mohammed hag ar manac'h muntret) a zo deiziet e 1508, pa oa 14 vloaz nemetken.\nDa 12 vloaz e livas istor Sant Hubert, ha da 18 vloaz e veze gwelet evel arzour gwellañ ar skol flamank, hag evel engraver gwellañ ar mare-se ivez. Daoust da se e kendalc'has da veajiñ a-benn gwellaat e zoare da labourat. Lavaret e vez e vije bet kontammet gant daou gevezer, ha mervel a reas nepell goude ma vefe distro d'e vro, da 39 bloaz. En holl e savas 172 engravadur. Ur pennad diwar e benn a gaver e-barzh Pictorum aliquot celebrium Germaniae inferioris effigies gant Dominicus Lampsonius.\nLot hag e verc'hed (e-tro 1509)\nDistro ar Mab foran\nAzeulerezh an tri roue\nJezuz o pareañ den dall Jeriko\nLucas van Leyden en Artcyclopedia\nAdtapet diwar « https://br.wikipedia.org/w/index.php?title=Lucas_van_Leyden&oldid=1794317 »


Pajenn:Le Gonidec - Bibl Santel pe Levr ar Skritur Sakr, eil levr.djvu/45 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/45\ntrou péhini en deûz krouet ann én̄vou, ann Doué péhini en deûz krouet ann douar, en deûz hé zoaréet, en deûz hé c’hréat : n’en deûz két hé grouet enn-aner ; évit ma choumché tûd war-n-ézhan̄ en deûz hé c’hréat. Mé eo ann Aotrou, ha n’eûz hini all é-béd.\n19. N’em eûz két komzet é-kûz, enn eul léac’h téval eûz ann douar. N’em eûz két lavaret da wenn Jakob : Klaskit ac’hanoun enn-aner ; mé eo ann Aotrou a rô da anaout ar reizded, hag a embann ann éeunder.\n20. En em strollit, ha deûit, ha tôstait kévret, c’houi péré a zô bét savétéet é-touez ar brôadou ; diwiziek eo ar ré péré a zâv hô c’hizelladur koat, hag a béd eunn doué ha na hell két hô savétéi.\n21. Kélennit, ha deûit, hag en em guzulit kévret ; piou en deûz rôet da anaout kémen̄t-sé adaleg ar penn-ken̄ta, ha piou en deûz hé ziouganet ken̄t ? Ha né két mé ann Aotrou, ha Doué all a zô néméd-oun ? Mé eo ann Doué reiz, ha n’eûz Salver é-béd néméd-oun.\n22. Trôid ouz-in eûz a holl bennou ann douar, hag é viot salvet ; râk Doué ounn, ha n’euz hini all é-béd.\n23. Dré z-oun va-unan em eûz touet, ar gér a reiz-zé a zô éat er-méaz eûz va génou, ha na zistrôi mui :\n21. Pénaoz pép glîn a blégô dira-z-oun, ha pép téôd a douô dré-z-oun.\n25. Ha pép-hini a lavarô : Eûz ann Aotrou é teû va reizded ha va ners ; ar ré holl péré a énébé out-han̄ a zeûi étrézeg enn-han̄, hag a vézô mézékéet.\n26. Enn Aotrou a vézô didamallet ha meûlet holl wenn Israel.\nAnn Aotrou eo ar gwîr Zoué hép-kén.\n1. Torret eo bét Bél, brévet eo bét Nabô : hô skeûdennou a zô bét lékéat war loéned ha war gézek ; ar péz a zougac’h a zô skûizuz ker pounner eo.\n2. Torret ha brévet in̄t bét kévret : n’hô deûz két gellet savétei ar ré hô dougé, hag ar ré-man̄ a zô bét lékéat é sklavérez.\n3. Sélaouit ac’hanoun, tî Jakob, ha c’houi holl zilerc’h Israel, c’houi péré a zougann aba ma oc’h ganet, adalek kôv hô mamm.\n4. Mé hô tougô c’hoaz va-unan kén na viot kôz, mé hô tougô kén na vézô gwenn hô pléô ; mé em eûz hô kréat, ha mé hô tougô ; mé hô tieûbô.\n5. Out piou hoc’h eûs-hu va lékéat da vézâ hen̄vel, ha va c’heidet, ha va hévelébékéet ? Piou hoc’h eûs-hu lékéat hén̄vel ouz-in ?\n6. C’houi a denn aour euz hô ialc’h, hag a boéz arc’han̄t gan̄d ar valan̄s, hag a gémer eunn orféber, évid ôber eunn doué ; ma vézô stouet dira-z-han̄, ha ma vézô azeûlét.\n7. Hé lakaad a réon̄t war hô diskoaz, hé zougen a réon̄t, hag é lékéon̄t anézhan̄ enn hé léac’h ; hag hén̄ a choum énô hép fin̄va ; hôgen pa c’harmin̄t out-han̄, na glevô két ; ha pa vézin̄t glac’haret, n’hô dieûbô két.\n8. Hô pezet koun eûz a gémen̄t-sé, hag hô pezet méz ; distroît enn hô kaloun, tûd fallakr.\n9. En̄vorit ar c’han̄tvédou ken̄t, pénaoz ounn Doué, ha n’eûz Doué all é-béd néméd-oun, ha n’eûz hini hén̄vel ouz-in.\n10. Mé eo a ziougan adaleg ar penn-ken̄ta, ar péz a dlé c’hoarvézout da zivéza, ha pell araok ar péz ha né két c’hoarvézet c’hoaz, ô lavarout : Va c’huzul a vézo stard, ha va holl ioulou a vézô sévénet.\n11. Mé a c’halvo eunn evn eûz ar sâv-héol, ha dén va ioul eûz a eur vrô bell ; hé lavaret em eûz, hag hé sévéninn ; hé lékéat em eûz em penn, hag her grinn.\n12. Sélaouit ac’hanoun, tûd kalet a galoun, c’houi péré a zô pell diouc’h ar reizded.\n13. Tôstéet em eûz va reizded, na vézô két daléet, ha va zilvidigez na vézô két gourzézet. Ar zilvidigez a likiinn é Sion, ha va gloar enn Israel.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/45&oldid=156834 »\nKemmoù diwezhañ degaset d'ar bajenn-mañ d'an 19 Meu 2020, da 16:17.


Trede levr - XXI - Wikimammenn\nTrede levr - XXI\n◄ Red eo ansao hon distervez hon-unan hag ive poaniou ar vuez-man Trede levr - XXI Red eo kaout sonj euz a holl vadelesiou Doue ►\nKENTA KENTEL WAR-N-UGENT.\nE Doue dreist pep mad e tleomp klask ar peoc’h.\n1. — Ann ene mad. — Dreist pep tra hag e pep tra, va ene, e tleez atao klask ar peoc’h e Doue, rak Doue a zo peoc’h ar zent da viken.\nO va Jezuz, mad ha karantezuz-meurbed, grit ma karinn ar peoc’h mui enn-hoc’h eget e kement tra krouet zo, mui eget er iec’hed hag er gened ; mui enn-hoc’h eget enn enoriou hag er c’hloar, mui eget er c’hargou huel hag e pep galloud ; mui enn-hoc’h eget er spered hag enn ijin, mui eget er madou hag er skianchou ; mui enn-hoc’h eget el levenez hag er plijaduresiou ; mui enn-hoc’h eget er vrud vad hag enn holl veuleudiou, mui eget e pep dudi hag e pep frealz, mui eget e holl lavariou ann dud hag er fisians ; mui enn-hoc’h eget e kement c’hoant mad hag er mad-oberiou ; mui enn-hoc’h eget e kement mad a hellit da rei d’e-omp ha da skuilla enn hon ene, mui eget e kement levenez hag e kement dudi a hell ann ene da gaout. Oc’hpenn-ze, grit ma kavinn va feoc’h enn-hoc’h mui eget enn Elez, enn Arc’helez hag er sperejou euruz a zo enn env ; mui eget enn traou a welomp hag enn traou ne welomp ket; mui enn-hoc’h eget e kement tra ne d-eo ket c’houi eo, va Doue.\n2. — Rak c’houi, Aotrou Doue, a zo mad dreist pep tra ; c’houi hep-ken a zo uc’hel-meurbed, galloudek-braz ; c’houi hoc’h-unan a zo a-walc’h d’ann ene, rak c’houi hoc’h-unan a ro pep tra ; c’houi hep-ken a zo c’houek-meurbed hag a oar frealzi ar re a zo glac’haret ; c’houi hep-ken a zo kaer ha katantezuz-meurbed ; c’houi hep-ken a zo braz ha leun a c’hloar dreist pep tra ; enn-hoc’h-hu ema, ez eo bet hag e vezo da viken kement tra vad a zo.\nRak-se ’ta petra-bennag a rofac’h d’in nemed-hoc’h e ve, petra-bennag a ziskuilfac’h d’in ac’hanoc’h hoc’h-unan, petra-bennag a lavarfac’h d’in, keraent-se holl a zo nebeud a dra ha ne d-eo ket a-walc’h evid-oun, neraet ho kwelet a rafenn, nemet beza e vec’h holl gan-en em c’herc’hen. Rak va c’haloun ne d-eo ket e gwirionez evit beza e peoc’h, va c’haloun ne d-eo ket evit kaout he gwalc’h ma ne hell en em harpa war-n-hoc’h, ma ne hell sevel dreist hoc’h holl c’hrasou ha dreist kement tra krouet a zo.\n3. — O va Jezuz, va fried, pried ar c’harantezusa zo, mignoun glann-meurbed, mestr hag aotrou da gement a zo krouet ! Piou a roio din-me diouaskel hag ive ar gwir frankiz evit nijal etrezek enn-hoc’h hag evit mont goude da ehana enn-hoc’h ?\nPegouls ec’h hellinn-me en em rei holl d’e-hoc’h hep-ken ha gwelet peger mad oc’h, Aotrou va Doue ? Peur e vezo va ene beuzet enn-hoc’h ken doun ha ma kavo d’in, dre nerz ho karantez, ne deuz mui ac’hanoun ; ken doun, na welinn mui nemed-hoc’h hep-ken dreist kemend a oufenn da c’houzout ha da lavaret, hag enn eunn doare ne oar ket ann holl dud petra eo ?\nBreman ne rann nemet hirvoudi enn eur zougen gant poan va beac’h-enkrez, rak enn draouien-man a zaelou e c’hoarvez gan-en kalz a-boaniou a zeu aliez da devalaat va ene. Gant ar poaniou-ze ez ounn reustlet hag enkrezet, gant-ho aliez ez ounn sparlet, distroet ha touellet ; aliez ec’h harzont ouz-in, evit n’am bezo digemer mad e-bed digan-e-hoc’h, evit n’am bezo ket etre ho tivreac’h ann dudiou a roit hep paouez d’ann eneou euruz. Sellit a druez oc’h va c’hlemmou hag oc’h ar poaniou stank emoun o c’houzanv anezho war ann douar.\n4. — O va Jezuz, sklerijen ar c’hloar a bado da viken, dizoan ann ene war ann douar, va genou zo dilavar dira-z-hoc’h ; hag evid-oun da devel, evelato e komzann ouz-hoc’h ! Pegeit amzer e taleo va Doue da zont.\nRa zeuio da gaout he zervicher paour, ra zeuio da laouenaat he galoun ! Ra astenno he zourn da denna eur paour keaz euz a greiz he enkrez ! Deuit, deuit, va Jezuz, rak hep-d-hoc’h ne oufen beva e peoc’h hed eunn dervez nag ive hed eur mare hep-ken, rak c’houi a zo va euruzded, hag hep-d-hoc’h va c’haloun a zo goullo.\nMe zo gwall reuzeudik, va Doue, me zo evel eunn den a zo enn eunn toull bac’h, gwasket he dreid gant chadennou. Evel-se e vezinn, siouaz, ken na zeuot, dre sklerijen ho kras, da rei d’in ann nerz am euz ezomm hag ive ar gwir frankiz a galoun ; ken na zeuot d’en em ziskouez dira-z-oun e-c’hiz eur mignoun mad.\n5. — E leac’h ho klask-hu, Aotrou Jezuz, ra glasko ar re all ar pez a garint ; evid-oun-me netra all e-bed ne blij ha ne blijo d’in nemed-hoc’h, va Doue, c’houi a zo va holl fisians, c’houi a zo va zilvidigez evit mad. Ne baouezinn d’ho kervel ha d’ho pidi ken na zistroio ho kras, ken na gomzot ouz-in e diabarz va c’haloun.\n6. — Jezuz-Krist. — Setu me aman, setu me deut d’ho kaout, o veza m’hoc’h euz galvet ac’hanoun. Enn abek d’ho taelou ha d’ar c’hoant euz hoc’h ene eo em euz bet truez ouz-hoc’h ; dre ma’z eo izel ho kaloun ha gwirion ho klac’har eo ounn deut d’ho kaout.\n7.— Ann ene mad. — Me am euz lavaret : Aotrou, gervel am euz great ac’hanoc’h, c’hoanteet em euz kaout ac’hanoc’h. Emoun breman o vont da zilezel pep tra dre garantez evid-hoc’h, rak c’houi da genta hoc’h euz great d’in kaout c’hoant da glask ac’hanoc’h.\nRa viot eta benniget, Aotrou Doue, c’houi a zo bet ker mad e-kenver ho servicher, hervez ho trugarez dreist pep trugarez. Petra oufe ho servicher lavaret d’e-hoc’h oc’h-penn ; ne hell nemet en em izelaat dira-z-hoc’h, o terc’hel sonj atao euz he fallagriez hag euz he zistervez.\nE kement zo enn env ha war ann douar, n’euz netra hevel ouz-hoc’h. Hoc’h holl oberiou a zo mad dreist, ho parnedigesiou a zo gwirion hag ho furnez a ren kement tra zo. D’e-hoc’h eta meuleudiou ha gloar, o furnez ann Tad ! Ra viot meulet ha benniget war-eunn-dro gant va genou, gant va ene ha gant ann holl draou krouet.\nDre m’en em zistag ar c’hristen mad dioc’h ann douar ha diout-han he-unan, he holl zonjezonou, he holl c’hoantegesiou a zao war-zu ann env hag a ia etrezek ann hini a zo karet gant-han dreist pep tra. Neuze e klemm o veza ma’z eo gwasket ha dalc'het gant he chadennou war ann douar. Broudet gant tan he garantez a ia pep pred war gresk, ann ene a garfe terri al liammou a stag anezhan ouz ar c’horf marvel, evit nijal war-zu ann hini a zo he holl c’hoant, hag evit en em veuzi enn-han da viken. Piou, eme-z-han, a roio d’in diouaskel evel re ar goulm, ha me neuze a nijo hag a ehano. Hag evit gwir, n’euz peoc’h e-bed evit ann ene ken na vezo a-unan evit mad gant he Vuia-Karet, ken na hello lavaret enn he levenez santel, goude beza digemeret da viken he Bried a zo enn env : Va Muia-Karet a zo d’in, ha me a zo d’ezhan.\nPegouls e teuio ann deiz euruz-ze, deiz a frankiz evit ar galoun, deiz a levenez evit ann ene ? pegouls e vezo ann amzer ne vezimp mui evel divroidi war ann douar ? Pegouls ann amzer ne vezo mui tra da c’hedal, ne vezo mui daelou da skuilla ? peur e tremeno ann devalijen a vir ouzomp da welet hor Muia-Karet ? E-c’hiz ma c’hoanta eur c’haro dour eien da derri he zec’hed, evel-se va ene a c’hoanta ac’hanoc’h-hu, va Doue. Va ene en deuz bet sec’hed euz ann Doue holl-c’halloudek, euz ann Doue beo. Allaz, peur e teuinn-me dirak Doue, peur ez inn-me dira-z-han !\nAdtapet diwar « https://br.wikisource.org/w/index.php?title=Trede_levr_-_XXI&oldid=89222 »\nKemmoù diwezhañ degaset d'ar bajenn-mañ d'an 3 Gou 2016, da 20:53.


Daisy de Lawayss - Wikipedia\nAr rouanez Maria Sofia Bavaria, mamm Daisy de Lawayss, war-dro 1870.\nMathilde Bavaria, c'hoar Maria Sofia, war-dro 1870.\nLudovika (1808-1892), priñsez Bavaria, en he yaouankiz, a oa mamm da Maria Sofia Bavaria ha Mathilde Bavaria, mamm-gozh Daisy eta.\nDaisy de Lawayss (1862 – 1871) a oa merc'h kuzh Maria Sofia Bavaria (1841-1925), rouanez an Div Sikilia, hag he serc'heg Armand de Lawayss. Arvar zo diwar he fenn, dizemglev etre an istorourien da c'houzout ha bet ez eus anezhi. Displeget eo amañ ar fedoù hervez ma vezont kontet gant ar re a gred en he ganedigezh.\nMaria Sofia a oa pried d'ar roue Bourbon Francesco II an Div Sikilia (1836-1894), a oa bet harluet goude Seziz Gaeta. Serc'h e oa d'ar Belgiad Armand de Lawayss a oa ofiser gant zouaved ar pab. Anavezet ha gwarezet e oa o darempred gant he flac'h-a-gambr, Marietta, hag he c'hoar, Mathilde Bavaria.\nE 1862 e oa dougerez ar rouanez. Evit kuzhat he stad e lavaras bout klañv hag e ranke mont da Vavaria da glask aer fresk ar menezioù. He mamm Ludovica Bavaria (1808-1892) a vodas ur c'huzul-tiegezh, hag ennañ he breur Masimilian Bavaria hag he moereb an impalaerez Elesbed Wittelsbach (brudet evel Sissi), evit kavout an tu da virout ouzh ar vrud fall ha derc'hel kuzh ar c'heloù.\nGwilioudiñ a reas en ur gouent evel ma oa bet aozet gant an tiegezh. Ganti edo Marietta hag Henriette Mendel, he c'hoar-gaer. Tra dic'hortoz: gevelled eo a c'hanas Maria Sofia. An abad Ulrico von Tuerk, mab bastard da Ludwig Iañ Bavaria, o badezas Daisy ha Viola. Met hervez skridoù zo ne voe nemet ur bugel. Maria Sofia a ranke chom da ziskuizhañ a-raok distreiñ d'he fried da Roma, ha lavarout ar wirionez dezhañ.\nArmand en deveze keloù eus e vestrez dre he c'hoar Mathilde a reseve al lizhiri. Mont a reas da Vavaria, hag eñ klañv, da welout Maria Sofia, met miret e voe outañ gant an tiegezh. Gallet en devoa an tad gwelout e vugale koulskoude. Viola a voe fiziet en hec'h eontr Ludwig Iañ Bavaria hag Henrietta, hag a eas d'ar riviera ligure (aod Liguria) da ziskleriañ ganedigezh ur verc'hig. Met marvet e oa ar bugel ha kemeret e voe e lec'h gant Maria Luisa von Wallersee.\nDaisy vihan avat a voe anavezet gant an tad a gasas anezhi gantañ da Bruxelles dre m'en devoa kuitaet an arme.\nMaria Sofia a deuas a-benn da welout Armand en-dro, e Pariz. Ken klañv e oa an den avat ma varvas nebeudik goude, e 1870. Ha nebeud goude e varvas Daisy diwar an droug-skevent ivez, tapet digant he zad moarvat.\nAdtapet diwar « https://br.wikipedia.org/w/index.php?title=Daisy_de_Lawayss&oldid=1884788 »\nKemmoù diwezhañ degaset d'ar bajenn-mañ d'an 12 Gwe 2020, da 16:42.


Frañs - Finland - Gres - Norvegia - Polonia - Stadoù-Unanet - Sveden\nEr bloavezioù 1980, meur a strollad hag a rae thrash metal ha death metal o devoa taolet diazezoù ar black metal. Al lanv kentañ a oa Venom (eñ en deus roet an anv d'an doare sonerezh-mañ gant o albom "Black Metal" aet er-maez e 1982), Bathory, Mercyful Fate, Hellhammer ha Celtic Frost ennañ. Un eil lanv a c'hoarvezas e deroù ar bloavezhioù 90, distegnet gant strolladoù norvegiat evel Mayhem, Darkthrone, Burzum, Immortal, Emperor, Satyricon ha Gorgoroth. Leurenn ar black metal norvegiat o devoa kemmet ar stil un tamm hag al levezon-se a strewas davet Europa a-bezh, hag er Stadoù-Unanet, daoust ma tiorennas doareoù lec'hel hervez ar vro. Kalzig a strolladoù svedat a ziflukas e-kerzh al lanv-se, sturiet gant Dissection, Abruptum, Marduk, ha Nifelheim. Un nebeud eus ar strolladoù-mañ a embann e oa o fal en em gannañ a-enep lanv boblek an Death metal amerikan hag a oa mestr war ar metal d'ar mare-se.\nDa gentañ e oa un term heñvelster a "Satanic metal", peogwir e vez savet meur a dabut outañ rak an ideologiezhoù staget ouzh an doare sonerezh-se. Arzoù a gonta o selloù dengasel ha un nebeud anezho a rann soñjoù enepkristenel, Sataniel, pe evit ur baganiezh genelel. Er bloavezhioù 90 e c'hoarvezas gwallzarvoudoù liammet gant bed ar black metal (gwalltan ilizioù ha lazhadennoù). Ennañ ez eus ul luskad nevez-naziel (an National Socialist black metal, "NSBM"), daoust ma vez tec'het gant peurvuiañ an arzourion. Dre vras e fell d'ar sonerien black metal e chomfe ar sonerezh-se ul lusk "underground".\nAdtapet diwar « https://br.wikipedia.org/w/index.php?title=Black_metal&oldid=1906462 »\nDernière modification le 8 Gou 2021, à 20:12\nKemmoù diwezhañ degaset d'ar bajenn-mañ d'an 8 Gou 2021, da 20:12.


Journal de Renaud Camus, mardi 14 octobre 2014\ncréée le mercredi 15 octobre 2014, 10 h 24Mardi 14 octobre 2014, minuit & quart. M. B. juge déloyal que je puisse écrire ici ce que je veux et qu’on ne ~~~~~~~ ~~~~ ~~~ ~~~~~~~~~. ~~~ ~~~~ ~~~~~~~ ~~~~~ ~~~~~ ~~~~~~~~~~~ ~~~ parole :\n« Je ~~~~~ ~~~~~~~~~ quelques précisions à ~~~~~~~ ~~~~ ~~~~~~~~ ~~~ ~~~~~~ ~~~~~~~~ ~~~~ ~~ ~~~ ~~~ ~~~~~~~~, ~~~~~~~~ ~~’~~~~~~~~~ ~~~~~~~~ ~~~~ ~~~~~~~ ~~~~~ ~~~~ ~~~~~ ~~ ~~~~~~~~~~~ ~~~~~~~~~~~~~ ~~~ ~~~ ~~~~~~~~~ ~~~~~~~~~~ ~~~~ par voie privée, ~~~ ~~~~ ~~~ ~~~~~ ~~~ ~~~~~ ~~~~ ~~~~, ~~~~~ ~~~ ~~~~~~~~~~~~, ~~~~~ ~~~~ équitable.\n« Je ~~~ ~~~~~ ~~~~~ ~~~~~~~~~ ~~~~ ~~~ ~~~~~~~~~~~~~, “~~~~~~~~~~”, ~~~~ ~~~ ~~~~~~~ ~~~ ~~~~~~~~~~~ comme malheureux. M. ~~~~ ~~~ ~~~~~~ ~~~~~~~~~, ~~~~~~, ~~~~~~~~~~, ~~~~~~~~~~~~ ~~~~~ ~~~~~~~~, ~~~ ~~~~~ ~~~~~~~~, ~~~ ~~~~~ ~~~ ~~~~~~~~~, ~~~ ~~~ ~~~~~ ~~~~ ~~~~, ~~~ ~~’~~ ~~~~ ~~~~~~~ ~~~~, ~~’~~~ le “foldingue” dont ~~~ ~~’~~~ ~~~~~~~~. ~~~ ~~~ ~~~~~ ~~~~~ ~~~~~~~ ~~~~ ~~~ ~~~~~ ~~~~~~ ~~~ “~~~~~~~~~~” ~~~~~ ~~~~ ~~~~~ ~~~~~~~ ~~~ ~~~~ ~~~~~~. ~~~ ~~ ~~ ~~~~~~ ~~~~~~, ~~~~ échanges avec Leroy ~~~~~-~~~~~. ~~~ ~~~~~ ~~~~~~~ ~~~ ~~~~~~~, ~~~ ~~~~~~ ~~~ ~~~~ ~~~~~~~~. ~~~~~ ~~~ ~~~~~~ ~~ ~~~~~~~~~ ~~~~~~~~~~~~ ~~~~~ ~~~~~ ~~~’~~~ ~~~~~~ ~~~~ ~~~~~~~~~, ~~~ ~~’~~~~ ~~~~ ~~~~ cas. J’ai passé ~~~ ~~~~~~~ ~~~ ~~~ ~~~~ ~~ ~~~~~~~~~~~ ~~~ ~~~~~~~ ~~~~, ~~’~~~ ~~~~~~~ ~~~~~~~~ ~~~~ ~~~~ ~~~~ ~~~~~~~~~~, ~~~ ~~~~ ~~~~~ ~~~~~~~~ ~~~~~ ~~~~~~~~ ~~~~, ~~~~~ ~~~~~ ~~~~~~~ certains en commun, ~~~~~~ ~~~~ ~~~~ ~~~~~~~ ~~~ ~~~~~~~~~ ~~~~~~~~~~~ ~~~ ~~~~ ~~~~~~~~~ ~~~ ~~~~~. ~~~~~~~~~ ~~~~~ ~~~~~~ ~~~~~~~~’~~~~. ~~~ ~~~~~~~ ~~~~~ ~~~~~~~~~~~~~ ~~~~ ~~~~~~~~~~ ~~~~~~~~~~~~~~ ~~~~ ~~~ ~~~~~~~~~~ ~~~~~~~~~~~. Au passage, le ~~~~~~~~~~ ~~~~ ~~~~~ ~~~~~ ~~~~~~ ~~~~~~~~~~~ ~~~ ~~~~~~~~~~~~~~ ~~~~ ~~~~~~~~~ gonflé.\n« Ne ~~~~~~~ ~~~~ ~~~~~~~~~ ~~~ ~~~ ~~~~ ~~~~~~~~~~~. ~~~ ~~~ ~~’~~~~~ ~~~~ “~~’~~~~~~ ~~~~ ~~~~~” ~~~~~~~~~~~~~~~~. ~~~ s’agit quand on ~~ ~~~~ ~~~~~~~~~ ~~~~~~~~~~, ~~~ ~~~~~~ ~~~~~, ~~~ ~~~~~~ ~~~~~~~~ ~~~ ~~~~~~~~~~~ ~~~~ ~~~~~~~~~~~~~~ ~~~ ~~’~~~~~~~~~~ ~~’~~~ ~~~~~~ ~~~~~~~, ~~’~~~~~ ~~~~~~~~ ~~~ ~~~~~ ~~~~~~~~~~~ ~~~~ ~~~~~~~~~ ~~~~~~~~~, un préalable indispensable ~~ ~~~~~ ~~~~~~~~~ ~~~~~~~. ~~~ ~~~~~~~~~~, ~~~~~ ~~~~~ ~~~~~~~~~~ ~~~~~~~ ~~~~~~~ ~~~~ ~~~’~~~~ ~~~~~ ~~~~~~~~, ~~~~~~, ~~~~~~~~~, ~~~~~~~~~~, ~~~ ~~’~~~ ~~~~~~. ~~~~~~~~ ~~~~~~~-~~~~~ ~~~~~~~~ ~~~’~~~~ ~~~~~ ~~~~~~~, même si beaucoup ~~~ ~~~ ~~~~ ~~~~~ ~~~~~~~ ~~’~~~~ ~~~~ ~~~~~ ? ~~~ ~~~~~ ~~~~~~~~ ~~~~, ~~~~ ~~~~~, ~~~ ~~~ ~~~~ ~~~~~ ~~~~~~~~ ~~~~ ~~~~, — ~~~~~~ ~~’~~~~ ~~~~~~~~, ~~~~ ~~~~ a su trouver ~~~~ ~~~~~~ ~~~~ ~~~~~~~ ~~~ ~~~~~ ~~~ ~~~~~~~ —, ~~~ ~~~ ~~’~~~~~ ~~~ ~~~ ~~~~~~~, ~~~~ ~~~~~~ ~~~~~~~~~~ ~~~~~~~~~~~, ~~~~ ~~~~ ~~~~ ~~~~~~ ~~~ ~~~~~~~ ~~~~~~~~~~ ~~~~ ~~~~ leur extrême soumission, ~~~~~~~~~ ~~~~~~~ ~~~~~~ ~~ ~~~~ ~~~~~. ~~~~~ ~~~~~~~ ~~~~~~~ ~~~~~ ~~~~~ ~~~~~~~ ~~~~ ~~~~~ ~~~~~ ~~~~~~~~ ~~~ ~~~~~~ ~~~~~~~ ~~~~~~ ~~~~ ~~~~~ ~~~ ~~~~~~~~~~~ ~~ ~~~~~ ~~~~~~ et au détour ~~~ ~~~~~~~ ~~~~~~~~ ! ~~’~~~~ ~~~~~~ ~~~~~~~, ~~~~~~ ~~~~~~ ~~~ ~~~~~~~, ~~~~~ ~~~~~~~~~ ~~~~~~~~~-~~~~~ ~~~~~, ~~~~ ~~~~~ ~~~ ~~~~~ ~~~ ~~~~~~~~~ ~~~~~ ~~~~~~~~~, ~~~ ~~~~ ~~~~~~~ ~~ ~~’~~~~~~~ le loisir de ~~~~~~~~ ~~~~ ~~~~~~~~~~~ ~~~ ~~~~ ~~~~~~~~~~ ~~~~~~~~~. ~~~ ~~~ ~~’~~~ ~~~~~~~ ~~ ~~~ ~~~~~~~ ~~~~~~~~~~~, ~~~~~ ~~’~~~~~ ~~~~~ ~~~~ ~~~~~~ ~~~ ~~~~~~~ ~~~~ ~~~~~~~~~ ~~~~ ~~~~~ ~~~~~ acquis.\n« Une nouvelle fois, ~~~~~~~~ ~~~~~~ ~~~~~ ~~~ ~~~~~~~~~~ ~~~~~ ~~~~~~~~~~, ~~~ ~~ ~~ ~~~ ~~~ ~~~~~~~~~~~, ~~~~~ ~~~~~ ~~~~~ ~~~~~~~ ~~~~~~~~~~~ (~~~~ ~~~~~~~~ ~~~ ~~~~~ ~~~~~~~~~) ~~~ ~~~~~~~~ ~~ ~~~~ égard, comme à ~~’~~~~~~ ~~~ ~~~~~~~~~ ~~’~~~~~~~. ~~~~~ ~~~~~ ~~’~~ ~~~~~ ~~’~~~~~~~~~~~. ~~~ ~~~ ~~~~~ ~~~~~~ ~~~~~~ ~~~~~~~~~ ~~~ ~~~~~~~~ ~~~~ ~~’~~~~~~ ~~ ~~~~~ ~~~~~ ~~~ ~~~ ~~~~~~~~~~ ~~~~~ ~~~~~ bien de cette ~~~~~~~~~~~~~~~~. ~~~ ~~~~~~ ~~~~~ ~~~’~~~ ~~~ ~~~~~ ~~~~~ ~~~~~~~~~~ ~~~~~ ~~~~~~ ~~’~~~~~~ ~~ ~~~~~~~ ~~~ ~~~~~~~ ~~~~~~~~ ~~~~ ~~~~~ ~~~~~~~~, ~~~ ~~~~~~ ~~~~~~~~~~ ~~’~~~~~~~ ~~~~ ~~~ ~~~~~~~~~ de joies en ~~~~~ ~~~~~~~~ ~~~~~ ~~~~ ~~-~~~~~~~~~ ~~’~~~~ ~~~~~ ~~~’~~~ ~~~~~ ~~~~~~~~~~~ ~~~~~ ~~~ ~~~~~~. ~~~~~~ ~~ ~~~~, ~~’~~~ ~~~~ ~~~~~~ ~~~~~~~ ~~’~~~~~~~, ~~’~~~~~~~~~ ~~~~~~~~, ~~~~ ~~~~~~~~ ~~~~ ~~~ fêtent chaque matin, ~~~ ~~~ ~~~~ ~~~ ~~~~~~~. ~~~ ~~~~~~ avec.\n« J. B.\n« PS 1: ~~~~~~~~~~ ~~~’~~~ ~~~~~~~~~~ ~~~ ~~~~~~~~~~ ~~~~~~~~~~ ~~~~ ~~~ ~~~~ ~~~~~ ~~~~~~ ~~~~~~~~, ~~~~~ ~~~~~ ~~~~~~~~ ~~~~~~~~~~~~~~~~ ~~~~ salves de répliques ~~~~~~~~~ ~~~~ ~~~~~ ~~~~~~ ~~~~ ~~~~~~~~~ ~~~ ~~~~~~~~. ~~~~~ ~~’~~~~ ~~~~ ~~~ ~~~~~ ~~~~ ~~~~~~~, ~~’~~~ ~~~~~ ~~~~~~~~~~, ~~’~~~~ ~~~~ remarque.\n« PS ~~ : ~~. ~~’~~~~ ~~~~ ~~~ manoir mais une ~~~~~~~~~~~. ~~~ ~~~~~ ~~~~~~~~ ~~~~~ ~~~~~ ~~~ ~~~~ ~~~~~~~~~... »\nvoir l’entrée du mardi 14 octobre 2014 et son image dans Le Jour ni l’Heure